text:
ཡུས་ཀྲེང་ཧྲེང་གིས་སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་ཚབ་ཞུས་ནས་ལས་དོན་སྙན་སྒྲོན་གནང་བ་རེད།
ཡུས་ཀྲེང་ཧྲེང་གིས་ཕྱོགས་7གྱི་ཐད་ནས་འདས་ཟིན་པའི་ལོ་གཅིག་རིང་གི་མི་དམངས་སྲིད་གྲོས་ཀྱི་ལས་དོན་ལ་ཕྱོགས་སྡོམ་གནང་ཞིང་། ཁོང་གིས་2016ལོ་ནི་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་རྒྱང་སྐྱོད་ལམ་བུའི་ཁྲོད་ཀྱི་ཧ་ཅང་གལ་འགངས་ཆེ་བའི་ལོ་ཞིག་རེད། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གིས་ལོ་རྒྱུས་ལ་འགན་འཁུར་ཕོད་པ་དང་། འཐབ་ཇུས་ཀྱི་ཚུགས་ནུས་རྒྱུན་འཁྱོངས་བྱེད་པ། རྙོག་འཛིང་ཆེ་བའི་གནས་ཚུལ་གྱི་ཁ་ལོ་སྒྱུར་བ། སྒྱུར་བཅོས་འཕེལ་རྒྱས་ལ་སྣེ་ཁྲིད་བྱེད་པ། ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་སྣེ་ཁྲིད་བྱེད་པ་བཅས་བྱས་ནས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་རྒྱལ་ཁ་ཕུ་ཐག་གཅོད་པའི་དུས་མཚམས་ཀྱི་རླབས་ཆེའི་དཔུང་སྐྱོད་བྱེད་འགོ་ཚུགས་པ་དང་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ཀྱི་འགག་སྒྲོལ་དམག་འཐབ་རྒྱག་འགོ་ཚུགས་པས་གྲུབ་འབྲས་མངོན་གསལ་དོད་པོ་གསར་པ་ཐོབ་ཡོད། ཀྲུང་གུང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དྲུག་པའི་ཐོག་ཕྱོགས་ཡོངས་ནས་ཏང་ནན་པོས་སྐྱོང་བའི་དུས་བབ་དང་ལས་འགན་ལ་དབྱེ་ཞིབ་གཏིང་ཟབ་དང་། དུས་བབ་གསར་པའི་འོག་ཏང་འཛུགས་སྐྱོང་ལ་ཤུགས་སྣོན་རྒྱག་རྒྱུའི་ཐད་བཀོད་སྒྲིག་གསར་པ་གལ་ཆེན་གནང་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྲོག་ཤིང་གི་གནས་བབ་དངོས་སུ་གསལ་སྟོན་གནང་ཡོད་པས་དེ་ཐོག་ནས་ཏང་དང་མི་དམངས་ཀྱི་རྩ་བའི་ཁེ་ཕན་མཚོན་ཡོད་ཅིང་། དེ་ནི་ཏང་དང་རྒྱལ་ཁབ་དར་རྒྱས་གོང་འཕེལ་དང་། ཡུན་རིང་བདེ་འཁོད་ཡོང་རྒྱུའི་ངོས་ནས་བརྗོད་ན་ཧ་ཅང་གལ་འགངས་ཆེ་ལ་གཏིང་ཟབ་པའི་དོན་སྙིང་ལྡན་ཡོད།
ཀྲུང་གུང་ཀྲུང་དབྱང་གི་སྟོབས་ལྡན་འགྱུར་མེད་ཀྱི་འགོ་ཁྲིད་འོག་སྲིད་གྲོས་རྒྱལ་ཡོངས་ཨུ་ཡོན་ལྷན་ཁང་དང་དེའི་རྒྱུན་ལས་ཨུ་ཡོན་ལྷན་ཁང་གིས་ཀྲུང་གུང་ཚོགས་ཆེན་བཅོ་བརྒྱད་པ་དང་། སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་། བཞི་པ། ལྔ་པ། དྲུག་པ་བཅས་ཀྱི་དགོངས་དོན་ཕྱོགས་ཡོངས་ནས་ལག་བསྟར་བྱེད་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་སློབ་སྦྱོང་ལག་བསྟར་གཏིང་ཟབ་བྱས་ཏེ་མཐུན་སྒྲིལ་དང་དམངས་གཙོའི་བརྗོད་བྱ་ཆེན་པོ་གཉིས་མཐའ་འཁྱོངས་བྱེད་པ་དང་། ལྟེ་བར་དམིགས་པ་དང་ཁྱོན་ཡོངས་ལ་ཞབས་འདེགས་ཞུ་བ། སྤྱི་ཚོགས་རིང་ལུགས་ཀྱི་གྲོས་མོལ་དམངས་གཙོའི་ཐབས་ལམ་གལ་ཆེན་དང་ཆེད་དོན་གྲོས་མོལ་གྱི་སྒྲིག་གཞིའི་ནུས་པ་འདོན་སྤེལ་བྱེད་པ། བརྟག་དཔྱད་ཞིབ་འཇུག་ཏན་ཏིག་དང་གཏིང་ཟབ་བྱེད་པ། གྲོས་མོལ་སྲིད་གླེང་གི་གྲུབ་འབྲས་གཡུར་དུ་ཟ་བ་ཐོབ་པ། དམངས་གཙོའི་ལྟ་སྐུལ་གྱི་ཕན་འབྲས་ཆེ་རུ་ཕྱིན་པ། མཐུན་སྒྲིལ་མཐུན་འབྲེལ་བྱེད་རྒྱ་ཆེ་རུ་ཕྱིན་པ་བཅས་བྱུང་སྟེ“ལོ་ལྔ་ཚན་བཅུ་གསུམ་པ” འགོ་ཡག་པོ་འཛུགས་ཆེད་ལེགས་སྐྱེས་གལ་ཆེན་ཕུལ་ཡོད་ཅེས་གསུངས་པ་རེད།
ཡུས་ཀྲེང་ཧྲེང་གིས་2017ལོ་ནི“ལོ་ལྔ་ཚན་བཅུ་གསུམ་པའི”འཆར་འགོད་ལག་ལེན་བསྟར་བའི་ལོ་གལ་ཆེན་ཞིག་དང་། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏིང་ཟབ་གཏོང་བའི་ལོ་ཞིག་ཡིན་ཞིང་། ཀྲུང་གོ་གུང་ཁྲན་ཏང་གིས་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པ་འཚོག་རྒྱུ་རེད། མི་དམངས་སྲིད་གྲོས་ལས་དོན་གྱི་སྤྱིའི་བླང་བྱ་ནི། ཀྲུང་གུང་ཚོགས་ཆེན་བཅོ་བརྒྱད་པ་དང་། སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་། བཞི་པ། ལྔ་པ། དྲུག་པ་བཅས་ཀྱི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ་། འཐབ་ཇུས་གསར་པ་བཅས་སློབ་སྦྱོང་ལག་བསྟར་གཏིང་ཟབ་བྱས་ཏེ“ཕྱོགས་ལྔ་གཞི་གཅིག”གི་སྤྱིའི་བཀོད་སྒྲིག་ལ་སྤྱི་འདོམས་སྐུལ་འདེད་དང“ཕྱོགས་ཡོངས་བཞིའི”འཐབ་ཇུས་བཀོད་སྒྲིག་ལ་མཐུན་སྦྱོར་སྐུལ་འདེད་གཏོང་བ་དང་། བརྟན་ཐོག་ཡར་འཕེལ་གྱི་ལས་ཀའི་རྩ་བའི་དགོངས་གཞི་མཐའ་འཁྱོངས་བྱེད་པ། འཕེལ་རྒྱས་ཀྱི་འདུ་ཤེས་གསར་པ་བརྟན་པོ་འཛུགས་པ་དང་ལག་བསྟར་དོན་འཁྱོལ་བྱེད་པ། མི་དམངས་སྲིད་གྲོས་ནང་ཞུགས་པའི་ཏང་ཤོག་ཁག་གི་ཚོགས་པ་དང་། མི་རིགས་ཁག་དང་ལས་རིགས་ཁག་གི་མི་སྣ་སྒྲིག་འཛུགས་བྱེད་པ། མཐུན་སྒྲིལ་དང་དམངས་གཙོའི་བརྗོད་བྱ་ཆེན་པོ་གཉིས་ལ་དམིགས་པ། ཆབ་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་མོལ་བཅས་ཀྱི་འགན་ནུས་ནན་ཏན་སྒྲུབ་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་རྒྱུ་དེ་ཐུན་མོང་གི་བསམ་བློ་ཆབ་སྲིད་ཀྱི་རྨང་གཞིའི་སྲ་བརྟན་གཏོང་བའི་སྲོག་མདའ་ལྟ་བུར་བརྩི་བ། “ལོ་ལྔ་ཚན་བཅུ་གསུམ་པའི”འཆར་འགོད་ལག་བསྟར་བྱེད་རྒྱུར་དམིགས་ནས་ཐབས་འདོན་ཇུས་འགོད་བྱེད་རྒྱུ་དེ་ལས་ཀའི་གཙོ་རྐང་དུ་འཛིན་པ། བསམ་བློའི་སྣེ་ཁྲིད་དང་། སྟོབས་ཤུགས་གཅིག་སྒྲིལ། སྲིད་གླེང་ཇུས་འདོན། ཁྱོན་ཡོངས་ལ་ཞབས་ཞུ་བཅས་ཀྱི་ལས་དོན་ཁག་ནུས་ལྡན་ངང་ལེགས་པར་སྒྲུབ་པ། དཔལ་འབྱོར་བརྟན་ལ་སྐྱོན་བྲལ་ངང་འཕེལ་རྒྱས་དང་སྤྱི་ཚོགས་ཞི་མཐུན་བརྟན་ལྷིང་ཡོང་རྒྱུར་སྐུལ་འདེད་གཏོང་བ་བཅས་བྱས་ནས་གཟེངས་སུ་ཐོན་པའི་གྲུབ་འབྲས་ཀྱི་ཐོག་ནས་ཀྲུང་གོ་གུང་ཁྲན་ཏང་གི་ཚོགས་ཆེན་ཐེངས་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་རྒྱུ་དེ་རེད་ཅེས་མཛུབ་སྟོན་གནང་བ་རེད།
ཡུས་ཀྲེང་ཧྲེང་གིས་ཀྲུང་གུང་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གིས“ཕྱོགས་ལྔ་གཞི་གཅིག”གི་སྤྱིའི་བཀོད་སྒྲིག་ལ་སྤྱི་འདོམས་སྐུལ་འདེད་གཏོང་བ་དང“ཕྱོགས་ཡོངས་བཞིའི”འཐབ་ཇུས་བཀོད་སྒྲིག་ལ་མཐུན་སྦྱོར་སྐུལ་འདེད་དང་། སྤྱི་ཚོགས་རིང་ལུགས་ཀྱི་དམངས་གཙོ་ཆབ་སྲིད་གོང་འཕེལ་གཏོང་བ་དང་མི་དམངས་སྲིད་གྲོས་ཀྱི་དམངས་གཙོའི་ལྟ་སྐུལ་གྱི་ནུས་པ་གལ་ཆེན་འདོན་སྤེལ་བྱེད་རྒྱུར་ཚད་མཐོའི་མཐོང་ཆེན་བཅས་གནང་ནས་དགོངས་པ་གསར་པ་དང་། ལྟ་བ་གསར་པ་། བླང་བྱ་གསར་པ་བཅས་རབ་དང་རིམ་པ་བཏོན་གནང་ཡོད། ཀྲུང་གུང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དྲུག་པའི་ཐོག་མི་དམངས་སྲིད་གྲོས་ཀྱིས་སྒྲིག་ཡིག་ལྟར་དམངས་གཙོའི་ལྟ་སྐུལ་བྱེད་པར་རྒྱབ་སྐྱོར་དང་འགན་ལེན་བྱེད་རྒྱུའི་ཐད་བཀོད་སྒྲིག་གནང་བ་དང་། ཀྲུང་གུང་ཀྲུང་དབྱང་གཞུང་དོན་ཐིང་གིས་《 མི་དམངས་སྲིད་གྲོས་ཀྱི་དམངས་གཙོའི་ལྟ་སྐུལ་གྱི་ལས་དོན་ལ་ཤུགས་སྣོན་དང་ལེགས་སུ་གཏོང་རྒྱུའི་སྐོར་གྱི་བསམ་འཆར་》 འགྲེམས་སྤེལ་བྱས་ཡོད། དེ་དག་ཚང་མས་དུས་བབ་གསར་པའི་འོག་སྲིད་གྲོས་ཀྱི་དམངས་གཙོའི་ལྟ་སྐུལ་ལ་རྩ་བའི་གཞི་འཛིན་ས་མཁོ་འདོན་བྱས་ཡོད། མི་དམངས་སྲིད་གྲོས་ཀྱིས་ཀྲུང་གུང་ཀྲུང་དབྱང་གི་ཐབས་ཇུས་བཀོད་སྒྲིག་ལག་བསྟར་དོན་འཁྱོལ་ནན་ཏན་བྱེད་པ་དང་། ཏང་དང་རྒྱལ་ཁབ་ཀྱི་ལས་ཀའི་ཁྱོན་ཡོངས་ལ་ཞབས་འདེགས་ཞུ་རྒྱུར་རང་རྟོགས་ངང་བརྩི་སྲུང་ཞུ་བ། དམངས་གཙོའི་ལྟ་སྐུལ་ལ་སྐུལ་འདེད་ཏན་ཏིག་གཏོང་བ། ལྟ་སྐུལ་བྱེད་མཁས་པ་དང་ལྟ་སྐུལ་ངོ་མ་བྱེད་པ། ཀྲུང་གོ་གུང་ཁྲན་ཏང་གིས་འགོ་ཁྲིད་གནང་བའི་ཏང་མང་མཉམ་ལས་དང་ཆབ་སྲིད་གྲོས་མོལ་ལམ་ལུགས་ཀྱི་ལེགས་ཆ་དང་ཁྱད་ཆོས་མངོན་པར་བྱེད་པ། ཀྲུང་གུང་ཀྲུང་དབྱང་གི་མཛད་ཇུས་གལ་ཆེན་ལག་བསྟར་དོན་འཁྱོལ་ཡོང་རྒྱུར་སྐུལ་འདེད་གཏོང་བ་བཅས་བྱས་ཡོད་ཅེས་ནན་བཤད་གནང་བ་རེད།
རྒྱལ་ཡོངས་སྲིད་གྲོས་ཀྱི་ཀྲུའུ་ཞི་གཞོན་པ་མཱ་ཕེ་ཧྭ་ཡིས་སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་ཚབ་ཞུས་ནས་གྲོས་གཞིའི་ལས་དོན་སྒྲུབ་ཚུལ་སྐོར་གྱི་སྙན་སྒྲོན་གནང་ཞིང་། ཁོང་གིས་སྲིད་གྲོས་སྐབས་བཅུ་གཉིས་པའི་ཚོགས་འདུ་ཐེངས་བཞི་པ་འཚོགས་ཚུན། སྲིད་གྲོས་ཨུ་ཡོན་དང་སྲིད་གྲོས་ནང་ཞུགས་མཁན་ཚན་པ་ཁག་དང་ཆེད་བཙུགས་ཨུ་ཡོན་ལྷན་ཁང་གིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་བྱས་ཏེ་འཕེལ་རྒྱས་ཀྱི་འདུ་ཤེས་གསར་པ་ལག་བསྟར་དོན་འཁྱོལ་བྱེད་པ་དང་། ལོ་ལྔ་ཚན་བཅུ་གསུམ་པའི་འཆར་འགོད་ལག་བསྟར་བྱེད་རྒྱུར་དམིགས་པ། བརྟག་དཔྱད་ཞིབ་འཇུག་གཏིང་ཟབ་བྱེད་པ། ཐབས་འདོན་ཇུས་འགོད་བཅས་བྱས་ནས་གྲོས་གཞི་5769ཕུལ་བ་དང་། ཞིབ་བཤེར་བྱས་པ་བརྒྱུད་གྱོད་གཞི་4279ཐོ་འགོད་བྱས་པ། 2017ལོའི་ཟླ་2ཚེས་20ཉིན་བར་གྲོས་གཞི་99.84%སྒྲུབ་ལན་སློག་ཡོད་པ་རེད།


c: text/html

text:
རྒོད་ཚང་པ་མགོན་པོ་རྡོ་རྗེའི་རྣམ་ཐར་མདོར་བསྡུས།
སྤེལ་དུས 2017-09-04
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། མི་ཉག་མགོན་པོ།
རྒོད་ཚང་པ་མགོན་པོ་རྡོ་རྗེ་ནི། འབྲུག་རྭ་ལུང་དགོན་གསར་དུ་འདེབས་པ་པོ་མགོན་གཙང་པ་རྒྱ་རས་ཡེ་ཤེས་རྡོ་རྗེ་ཞེས་མཁས་གྲུབ་ཀྱི་སྙན་པ་ས་སྟེང་ན་ཁྱབ་པ་དེ་ལ་རང་དང་རྟོགས་པ་མཉམ་པའི་བུ་ཆེན་དྲུག་ཡོད་པའི་ནང་ནས་མཁྱེན་པ་ཐོགས་པ་མེད་ཅིང་ཉམས་རྟོགས་མཐའ་རུ་ཕྱིན་པ་སྟེ། ལྷོ་བྲག་དོལ་པོ་ཆུང་གི་ཡུལ་དུ་རབ་བྱུང་གསུམ་པའི་ས་བྱ(༡༡༨༩)ལོར་འཁྲུངས། གཙང་ལས་སྟོད་རྒོད་ཚང་རི་ཁྲོད་དུ་ཡུན་རིང་པོར་མཚམས་བཞུགས་པས་རྒོད་ཚང་པ་ཞེས་པའི་མཚན་རྒྱུན་ཆགས་སུ་གྱུར། དགུང་ལོ་གཞོན་ནུའི་དུས་ནས་བླ་མར་མོས་གུས་ཆེ་བས་བླ་མས་ཅི་གསུང་བཀའ་སྒྲུབ་བྱེད་པའི་གོམས་གཤིས་ཆགས། བླ་མའི་མདུན་བཀའ་བརྒྱུད་པའི་ཟབ་ཆོས་ཀུན་བུམ་པ་གང་བྱོའི་ཚུལ་གྱིས་ཞུས། རྗེས་བླ་མའི་བཀའ་ལྟར་སྒྲུབ་གནས་ཁྱད་པར་ཅན་ལྷོ་བྲག་མཁར་ཆུ། གངས་ཏི་སེ། རྩྭ་རི་ཁྱུང་དཀར། སྟེང་འབྲོའི་རི་ཁྲོད། རྒྱ་གར་ནུབ་ཕྱོགས་ཀྱི་ཛ་ལན་ངྷ་ར་སོགས་སུ་རྗེ་མི་ལ་རས་པ་ཇི་བཞིན་དཀའ་སྤྱད་སྙིང་རུས་ཀྱིས་སྒོམ་སྒྲུབ་མཛད། དཔེར་ན་སྟེང་འབྲོའི་རི་ཁྲོད་དུ་འདག་སྦྱར་ལོ་གསུམ་བཞུགས་རིང་འཚོ་བ་ཤིན་ཏུ་ངན་ངོན་ལ་བརྟེན་པས་སྐུ་ལུས་རིད་ཅིང་ཉམས་ཞན་དུ་གྱུར་ཀྱང་རྒྱུན་འཁྱོངས་མཛད། ཚོགས་པ་ཡང་དྲུག་ཅུ་ལྷག་ཙམ་འདུས་ཏེ་ཟབ་ཆོས་ཞུས། དོལ་དང་རྩྭ་རི་སོགས་ལ་འདག་སྦྱར་བྱས་ནས་བཞུགས་དུས། ས་ནད་དང་ཤིག་ནད་ཐེངས་མང་གིས་མནར་ཡང་ཅི་མི་སྙམ་པར་ཉམས་ལེན་ཁོ་ནར་འབད་པས་ནད་རེ་རེ་བཞིན་ལྷག་མེད་དུ་ཡལ། ཁོང་ནི་འཚོ་བ་ཞན་ལ་སྐུ་གཟུགས་ཅི་ཙམ་གཅོང་དུ་གྱུར་ཀྱང་། ཐུགས་དགྱེས་སྤྲོ་ཁོ་ནའི་ངང་ལ་བཞུགས་ཤིང་། སློབ་མར་ཆོས་གསུངས་པ་ན་ཡང་མགུར་ཁོ་ནས་གསུངས་པ་དང་འཕྲིན་ཡིག་རྣམས་ཀྱང་མགུར་མ་ཁོ་ན་གནང་། སྟོད་རྒོད་ཚང་དང་། སྟེང་འབྲོ། གཉའ་ནམ། བདེ་ཆེན་སྟེང་། བར་འབྲོག་རྡོ་རྗེ་གླིང་། ཛ་ལན་ངྷ་རའི་གླིང་ཕྲན་བཅས་སུ་དགོན་གནས་བཏབ་ཅིང་། སྒྲུབ་པ་ཕོ་མོའི་ཚོགས་པ་མང་པོ་བཙུགས། དབང་ལུང་མན་ངག་ཐོབ་པའི་སློབ་མ་མཐའ་ཡས་པ་སྤེལ་བའི་ནང་ནས། རང་དང་མཉམ་པའི་བུ་ཆེན་བརྒྱད་དེ། དཔལ་ལྡན་ཡང་དགོན་པ། ནེ་རིངས་པ། བ་རི་བ། ཕུ་རི་བ། མ་བདུན་པ། མོད་བོ་ཆེ་བ། གངས་པ། སྤྱི་དཀར་བོའོ། །རང་ལས་མཁས་པའི་བུ་ཆེན་གཅིག་ཅེས་པ་འདི། ལ་ལས་ཡང་དགོན་པ་ལ་ངོས་འཛིན་པ་དང་། ལ་ལས་ཨུ་རྒྱན་པ་ལ་ངོས་འཛིན་ཀྱང་། ཡིན་ངེས་པ་ནི་ཨུ་རྒྱན་པ་ཡིན་པར་ངེས་སོ། །
དེ་ནས་བཟུང་སློབ་ཡང་སློབ་རྣམས་ཀྱིས་དགོན་གསར་འདེབས་དང་ཆོས་འཆད་ཉན་མཛད་དེ་དཔལ་ལྡན་འབྲུག་པ་བཀའ་བརྒྱུད་ཀྱི་བསྟན་པ་ཉི་མ་ཤར་བ་ལྟར་གྱུར་ཅིང་། སྟོད་འབྲུག་དང་སྨད་འབྲུག་ཅེས་ཁག་གཉིས་སུ་གྱུར་ཏོ། །དགུང་ལོ་བདུན་ཅུར་ཕེབས་པ། བོད་རབ་བྱུང་བཞི་པའི་ས་རྟ(༡༢༥༨)ལོའི་དབྱར་ཟླ་འབྲིང་པོའི་ཡར་ཚེས་ལ། སློབ་དཔོན་གཞོན་སེང་དང་། སློབ་དཔོན་དབང་ཕྱུག་རྒྱལ་མཚན་སློབ་དཔོན་རིས་ཕུག་པ་སོགས་བུ་ཆེན་མང་པོ་སྤྱན་སྔར་ཡོད་པ་རྣམས་ལ་ཆིག་ཐུབ་རྡོ་རྗེའི་མགུར་ཆུང་འདི་ལྟར། ཁྱེད་འདིར་ཚོགས་སངས་རྒྱས་ཐོབ་འདོད་ཀུན། ཐེག་པའི་མཐར་ཐུག་གསང་སྔགས་ཡིན། །གསང་སྔགས་ཀྱི་སྙིང་པོ་མོས་གུས་ཡིན། །མོས་གུས་ལམ་གྱི་ཆིག་ཐུབ་ཡིན། །མོས་གུས་ལམ་སྣ་མ་ཤོར་ན། །འདི་ཕྱི་གཉིས་ཀྱི་དོན་ཆེན་འགྲུབ། །ཆིག་ཐུབ་རྡོ་རྗེའི་གླུ་ཆུང་འདི། །སྙིང་གཏམ་ལགས་པས་ཐུགས་ལ་ཞོག །བདག་ཅག་ཕ་བུ་འབྲལ་མེད་དུ། །ཕྱིས་ཡང་ཡང་མཇལ་བའི་སྨོན་ལམ་ཤོག །ཅེས་ཞལ་འཛུམ་པ་དང་བཅས་ཏེ་འོག་མིན་དུ་གཤེགས་སོ། །
གསུང་རབ་ནི་རྣམ་ཐར་སྐོར་དང་ཆབ་ཤོགམགུར་སྣ་ཚོགས། ལྟ་སྒོམ་ཉམས་ལེན་སྐོར་གྱི་མན་ངག་སྣ་ཚོགས་བཅས་ཀྲུང་གོའི་མི་རིགས་དཔེ་མཛོད་ཁང་དུ་བྲིས་མ་པོ་ཏི་གསུམ་བཞུགས་སོ། །

robotstxt: allowed

filter: keep


text:
ཞག་རྩམ་ཟོས་ནས་རྣོང་ཐོག ཁྱི་རྒན་རྒྱ་ལུས་བཟུང་སོང་།
ཉིན་ཞིག་ཡང་ངེད་ཚོ་ཆུ་ཁ་ནས་རྩེ་གི་ཡོད་དུས། རུ་སྐོར་གོང་མ་ན་ཞོ་ཚེ་ཟེར་བའི་རྒན་པོ་ཞིག་ཡོད་པ་དེར་ཡོང་ནས། ངེད་ཚོས་རྩེད་མོ་ལ་བལྟས། ཅུང་ཙམ་འགོར་རྗེས། ཁོས་སྦལ་བ་ཆུང་ཆུང་ཞིག་བཟུང་ནས། “ཡ་དེ་རིང་ངས་ཁྱོད་ཚོའི་བུ་སུ་དཔའ་ཆེ་གི་བལྟ་དགོས། སུ་ཨ་ཕ་འདྲ། དཔའ་ཆེ་ན་སྦལ་བ་འདི་ཁ་ནང་ལ་བསྡུས”ཟེར་བར། བྱིས་པ་ཚོ་ཡར་གད་ཐོག་ཏུ་བྲོས། ང་རང་མ་བྲོས་པར་དེ་རུ་ལངས་ནས་བསྡད། ངའི་སེམས་སུ། སྦལ་བ་ངའི་ཁ་ནང་དུ་མང་བོ་བཞག་མྱོང་། དེ་ལ་སྐྲག་དགོས་དོན་ཅི་ཡང་ མེད་སྙམ། དེ་དུས་ཁོས“ཡ་འདི་སུ་ཚང་ཡིན་ན། དཔའ་ཡོད་ཁུ། ཨ་ཕ་གདའ་འདྲ་གི། ཁྱོད་ཚོས་ལྟོས་གོ ད་ཁོས་སྦལ་བ་ཁ་ནང་ལེན་རྒྱུ་རེད”ཟེར་ཞོར་དུ། སྦལ་བ་ངའི་ཁ་ལ་གཏུག ཁོས“ཁྱོད་ཨེ་སྐྱག”ཟེར་བར། ངས“ང་མི་སྐྱག”ཅེས་བཤད། “ཁྱོད་སུ་ཚང་གི་ཡིན ” ཁོས་དེ་ལྟར་དྲིས་པ་ན། ངས“ང་ནགས་ཚང་ཚང་གི་ཡིན”ཞེས་བཤད། ཁོས“འོ་འོ། དེ་ལོས་ཡིན། ཕ་རྒན་ནི་རིག་ནི་རེད་མོ། དཔའ་ཡོད་ནི་རེད། ཡ་སྙིང་རྗེ་ངེད་གཉིས་ཉེ་འབྲེལ་རེད་གོ ཁྱོད་ངའི་ཚ་བོ་རེད”ཟེར། “ངེད་གཉིས་ཉེ་འབྲེལ་ཡིན་ན། ཁྱོས་ངའི་ཁ་ནི་སྦལ་བ་གླན་ནས་ཅི་དགོས”ཞེས་བཤད་པ་ན། ཁོས“ཨ་ཝ་རོ་ཆེ ས་ཞི་ལུ་ངར་ཁྱོ་ཡིན་ན། ཡ་བུ་རྒོད་པོ། སང་ཉིན་ང་བསུ་ནེ་ཡོང་བ། ཁྱོད་ངེད་ཚང་རུ་ནང་ཤོག་གོ”ཟེར་ཞོར་དུ་བུད་སོང་། ཡང་བྱིས་པ་ཚོ་ཚུར་ཡོང་། ཀུན་ནེ་ཡིས“ཨ་བུ་ནུས་ཁོ། ཁྱོད་ཨེ་སྐྱག་ཐལ”ཟེར་བར། ངས“ང་མ་སྐྱག་ཐལ”ཞེས་བཤད། མོས“སྦལ་བ་ཁ་ནང་བཟུང་ན་མྱིད་པ་ནང་ཤོར་ནི་རེད་གོ ཕོ་བ་ནང་ཐོན་ན། ཡང་སྦ་ཕྲུག་མང་བོ་ཞིག་བཞག་ནས། ཕོ་བ་གད་འགྱོ་ནི་རེད”ཅེས་བཤད་པ་ན། ངས“སུས་ཟེར་གི། དེ་རྫུན་བཤད་གོ་ནི་རེད” ཅེས་བཤད། “ཨ་ནེ་ཚེ་ཁོས་བཤད་ནི་ཡུམ་མིན་ན།” དེ་དུས་ཨ་ནེ་རྟམ་ཁོས“འེ། ཞི་ལུ་ཚོ། ཆ་ཀ་རེམ་མ་འདི་ན་ཤོག་གདའ། ངས་ཁྱོད་ཚོ་ཞག་རྩམ་ཞིམ་པོ་ཞིག་སྦྱིན”ཟེར་བས། ངེད་ཚོ་བྱིས་པ་ལྔ་བོ་རྒྱུགས་ནས། ཨ་ནེའི་རྩིབ་ཏུ་གྲལ་བསྒྲིགས་ནས་བསྡད། ཨ་ནེས་མི་རེ་ལ་ཞག་རྩམ་ཅ་ནེ་གང་རེ་སྦྱིན། ངས་ཅུང་ཟོས་པ་ན། ངོ་མ་ཞིམ་པོ་ཞིག་རེད། ངས་ཡང་ཞག་རྩམ་ཁ་གང་གང་ཟོས་པར། མིད་པ་ནང་དུ་བསྡད་ནས་ཡར་སྐྱུག་རྒྱུ་མེད་ལ། མར་མིད་རྒྱུ་མེད་པས། ང་རང་དབུག་འགག་སྟེ། མིག་ནས་མཆི་མ་ཤར་ཤར་དུ་བབས་ཤིང་། མགོ་ཡོམ་འཁོར་ནས་ལོག་ལ་ཁད་བྱས། དེ་དུས་ཞི་མོ་ཀུན་ནེས“ཨ་ནེ་རྟམ་ཁོ། ཨ་བུ་ནུས་ཁོ་རྣོང་ཐལ”ཟེར། ཨ་ནེ་རྒྱུགས་ཡོང་ནས། ངའི་རྒྱབ་ལ་ཁུ་ཚུར་གྱིས་རྡུང་ཞིང་ཇ་དྲོན་པོ་བླུད། ཅུང་ཙམ་འགོར་རྗེས། ང་དབུགས་ལོན་ནས། ཞག་རྩམ་ཡང་ཁོག་ཏུ་སོང་། ཨ་ནེས“འདིའི་ཨ་ཝ་མ། ང་ནི་སྐྱག་ཞིག་བརྩང་ཡོད། ཡུམ་འདོན་ད་ཤི་ཐས་མ་བསམ་ན”ཟེར། མ་གཞི་རུས་པ་བརྡུངས་ནས་ཞག་བླངས་ཏེ། རྩམ་པ་ཟ་སྤྱད་བྱས་ན། ཟས་ཧ་ཅང་ཞིམ་པོ་ཞིག་རེད། འོན་ཀྱང་། ང་ལ་ཟས་ཞིམ་པོ་ཟ་བའི་ལས་མེད་འདུག དེའི་རྗེས་ནས་ཀྱང་། ང་རང་ཞག་རྩམ་གྱི་བརྣང་མྱོང་ལ། ཨ་ནེས་ནམ་ཡིན་ན“ཨ་ཡུམ་ཤེས་ན། ནུས་ཁོ་འདིའི་མྱིད་པ་འདི། ཡི་དྭགས་གི་མྱིད་པ་འདྲ་ཞིག ནམ་ཡིན་ན་རྣོང་འཇོག་གི ”ཟེར། དེའི་རྗེས་སུ་ཞག་རྩམ་ཟོས་ན། ཨ་ནེས་ང་ལ་རྩམ་པ་ཁམ་གང་རེ་ཟོས་ན། ཡང་ཇ་དྲོན་མོ་ཁམ་གང་རེ་འཐུང་དུ་འཇུག་པས། དེ་ནས་བཟུང་ང་རང་ཞག་རྩམ་གྱི་བརྣངས་མ་མྱོང་། དེའི་སྐབས་ཨ་ཁུ་ནོར་བཀྲ་ཚང་ལ། བསྐོར་མེད་པའི་ཁྱི་རྒན་ཞིག་ཡོད། རུ་སྐོར་ཀུན་ཀྱིས་ཁོས་མིང་ལ་ཁྱི་རྒན་རྒྱ་ལུ་ཟེར། ངས་ནམ་རྒྱུན་ཁོ་རྩེ་སྤྱད་བྱས་ཏེ། མཚམས་རེར་མགོ་ནས་མནན། མཚམས་རེར་རྒྱབ་ཏུ་ཞོན། ཁོས་དུས་རྒྱུན་ང་ལ་མཆུ་ཐོ་རེ་རྒྱག་པ་ལས་བཟུང་མ་མྱོང་། སྐབས་རེར་ངས་ཁོ་ཁྲིད་ནས་བྱིས་པ་ཚོ་དང་མཉམ་དུ་རྟ་ཞོན་ཞོན་བྱས། ཨ་ནེ་རྟམ་ཁོས“ཞི་ལུ་ཚོ་དེར་ག་མ་ཡེད་མིན། ཉིན་ཞིག་ནི་ཁྱི་རྒན་གིས་ཡུམ་འདོན་མི་འཛིན་ན”ཟེར་ བར། ངས“འོ་ཡ་ཨ་ནེ”ཟེར་ཞོར་དུ། ཁྱི་རྒན་གྱི་ཁ་ནང་ཏུ་མཛུབ་གུ་བརྒྱབ་ནས་བལྟས་པར། ཁ་ནང་དུ་སོ་ཟད་པོ་རེ་གཉིས་ལས་ལྷག་མེད་པས་སྐྲག་དགོས་སྤྱད་ཅི་ཡང་མེད། ཐེང་ཚིགས་ངས་སྔོན་ན་ཞོན། ཞི་མོ་ཀུན་ནེ་རྒྱབ་ནས་ཞོན། ངེད་གཉིས་ཀྱིས་ཁྱི་རྒན་ལ་འཕོང་བྱས་ནས་རྟ་ཞོན་ཞོན་བྱས། ཁྱི་རྒན་འགྲོ་ཁ་མ་ཉན་པར། ངས་ཕུར་བ་ཞིག་ལག་ལ་བཟུང་ཡོད་པས་ཁྱི་རྒན་རྒྱ་ལུར་ཅུང་བརྒྱབ་ནས“ཆོ་ཆོ”ཟེར་བར། ཁྱི་རྒན་སྤོ་ལང་ནས་ཁ་ཕྱིར་ར་འཁོར་ཏེ། ངའི་ལག་པ་དང་རྐང་བའི་ཉྭ་གདོང་ལ་སོ་བཏབས་པར་མ་ཟད། ས་ཐོག་ཏུ་ལོག་ཡོད་པའི་ཀུན་ནེའི་ཕྲག་མགོ་ལ་སོ་ཞིག་བཏབ། ཀུན་ནེས་ཧོ་འདེབ་ཞོར་དུ་ཡར་ལངས་ནས་བྲོས། དེ་དུས་ཨ་ནེ་རྟམ་ཁོས་ཁྱི་རྒན་བཟུང་ནས་ཁྲིད་སོང་། ཨ་ནེས“ཁྱེད་གཉིས་ཀ་དེ་དགོས་ནི་ཆས། མ་ཡེད་བརྫེས་ན་ཁ་མི་ཉན་གི ད་ཅི་འདྲ་ཐལ”ཟེར་ཞོར་དུ། ངེད་གཉིས་ཀྱི་རྨ་ཁ་ལ་མོ་རང་གི་སློག་པའི་སྐྱི་མོ་བཀོག་ནས་སྦྱར། ཞི་མོ་སྐྲག་ནས་ངུས་ཤིང་། ངའི་རྨ་ནི་ཆུང་ཆུང་ཞིག་ལས་མེད་པས། ངུ་དགོས་པ་དང་སྐྲག་ད གོས་པ་ཅི་ཡང་མེད། ཨ་ནེས“འོ་ཁྱི་རྒན་དེ་ཁ་དྲོ་ཝོ། འདི་གཉིས་ཧིག་གི་འདུག་རེ་མེད་ནི། དེ་མ་ཆུང་ན་མ་ཆེ། ཁྱི་རྒན་ལོ་ལོན་འདུག་ག་མི་འཇུག་ཝ་ཆེད་ནི”ཟེར་ལ། ངེད་གཉིས་ཀྱིས་རང་རང་གི་རྨ་ལ་བལྟས་ནས་འདུག་པ་ལས་བཤད་རྒྱུ་ཅི་ཡང་མེད། ཅུང་འགོར་རྗེས་ཨ་ནེ་རྟམ་ཁོས་རྩམ་པ་ཞིག་རྫིས་ཏེ། ངའི་ལག་པ་དང་རྐང་བའི་རྨ་ཁ་ནས་བཞུར་བའི་ཁྲག་རྩམ་པ་ཐོག་ཕྱིས་ནས ། “ད་སོང་། འདི་ཁྱི་རྒན་རྒྱ་ལུ་སྦྱིན་ཤོག དེ་མིན་རྨ་ཁ་ཐབ་ཡོང་ན་ཐང”ཟེར་བར། ངས་རྩམ་པ་ཁྱེར་ནས་ཁྱི་རྒན་རྒྱ་ལུའི་རྩིབ་ཏུ་སོང་ནས། ཁོ་ལ་ཁྲག་འགོས་ཡོད་པའི་རྩམ་པ་དེ་སྦྱིན། ཁྱི་རྒན་རྒྱ་ལུས་ང་ལ་དགའ་ཁ་བྱས་ཏེ་སྔ་མ་གཡུག་ཅིང་། ངའི་ཁ་ངོ་སོགས་ལྕེ་ལྡག་བྱེད། ངས་ཁོ་ལ་ངའི་ལག་པ་དང་རྐང་པའི་རྨ་ཁ་ལྕེ་ལྡག་བྱེད་དུ་བཅུག་ལ། ཁོས་རྨ་ཁར་ཡོད་པའི་ཁྲག་ཚང་མ་ལྕེ་ལྡག་བྱས། ངས“དམྱལ་བ་བོ། ཁྱོས་ང་བཟུང་ཐལ་མོ། ད་རྗེ ས་ནས་ངས་ཁྱོད་མི་གཅེས”ཟེར་ཞོར་དུ། ཡང་ཁྱི་རྒན་མགོ་ནས་ མནན་ཞིང་། ཁ་ནང་དུ་མཛུབ་གུ་བརྒྱབ་ནས་སོ་རེ་རེ་བཞིན་དུ་བརྩིས། ཨ་ནེས“ཞི་ལུ་ཁྱི་རྒན་འདུག་ག་ཆུག་མིན། ཡང་ཡུམ་མི་འཛིན་ན”ཟེར། དེ་དུས་ཨ་ཁུ་ནོར་བཀྲས“ཡ་ནུས་ཁོ། འདི་ན་ཤོག་གདའ”ཟེར་བར། ང་ཁོའི་རྩིབ་ཏུ་སོང་བ་ན། ཁོས་དཀར་ཡོལ་ནང་དུ་ཆུ་འདྲ་དཀར་བོ་ཞིག་འཐུང་འདུག ང་དེ་ཐོན་ན་ཁོས“ཡ་ཞི་ལུ། དེ་རིང་ངས་ཁྱོ་དཔའ་ཅི་ཡོད་བལྟ་དགོས། དཔའ་ཡོད་ན་འདི་ནས་ཁམ་བུ་གང་དོ་ཞིག་འཐུང་གདའ”ཟེར། ངས་བསམ་བློ་ཅི་ཡང་མ་བཏང་པར། ཁོའི་དཀར་ཡོལ་ནང་ནས་ཆུ་དེ་ཁམ་བུ་དོ་འཐུང་། འཐུང་ཚར་མ་ཐག་ང་ཡི་ཁ་ལྕེ་སོགས་སྦྲིད་སོང་ལ། མིད་པ་ཧ་ཅང་ཚ་འདུག ཁོས“ཨ་ཝ་ཞི་ལུ་ངར་ཁྱོ་རེད་ཡ”ཟེར་ལ། ཨ་ནེས“ཁྱོས་དེ་ཆང་བླུད་ནི་ཆེད་ནི”ཟེར། “ཕོ་གསར་ཞིག་གི ས་ཆང་ཁམ་བུ་གང་དོ་འཐུང་ན་དྲག་ནི་རེད”ཟེར། ཅུང་འགོར་རྗེས་ང་རང་མགོ་ཡོམ་ཅུང་འཁོར་འདུག ངས་ང་ཆང་གིས་བཟི་སོང་ཟེར་ནས། གཅེར་བུར་ཡར་རྒྱུག་མར་རྒྱུག་བྱས། ཨ་ནེས་སྒོ་ལམ་ན་ཇ་འཐུང་བཞིན་ཡོད་ལ། ངས་མོའི་དཀར་ཡོལ་ཐོག་བརྫིས་པས་ཇ་ཕོས་སོང་། ཨ་ནེས“ཞི་ལུ་སྨྱོ་ཐལ་ཁ་མ་བྱེད་མི། ཡུམ་མི་གཤད་ན”ཟེར། ང་ཡང་ཡར་རྒྱུགས་ནས་སྦ་ཡི་སྒོ་རེ་ངོ་ལ་འཐམ་ནས་གྲུ་གུ་བསྒངས། དེ་དུས་སྦ་རེས་རྙིང་བ་ཡིན་པས་ཧྲག་སེ་ཡུར་ཞིག་ཆད་ནས་གོག་སོང་། ཨ་ནེ་རྟམ་ཁོས“ངས་ཁྱོད་དེ་རིང ་ཡུམ་འདོན་མི་གཤད་ན”ཟེར་ཞོར་དུ། འབྲིང་རྒྱུན་ཞིག་བཟུང་ནས་ང་རང་བདའ་འོང་། ང་བྲོས་དུས་སྒོ་ཆོན་ཕུར་བ་ལ་རྡོག་སྣ་འཐོག་སྟེ་ལོག་སོང་བར། ཨ་ནེས་ང་བཟུང་སྟེ། ངའི་རྒྱབ་དང་ཨོང་ཤ་ཐོག་ཏུ་འབྲིང་རྒྱུན་གྱིས་ཐེངས་གཅིག་གཉིས་གཞུས་སོང་། དེ་དུས་ཨ་ཁུ་ནོར་བཀྲ་ཡོང་ནས། ང་རང་ཡར་ཁྲིད་ཞོར་དུ“ཁྱོས་དེ་གཤད་དུ་ཆེད་ནི། ངའི་ཞི་ལུ་ཆང་གི་བཟི་སོང་རེད། ཡ་ད་དྲག ནེས་པ་ངེད་གཉིས་ཁྱིམ་ནང་འགྱོ”ཟེར། ཨ་ནེས་འབྲིང་རྒྱུན་གྱིས་གཞུས་པ་དམར་ཤར་རེ་རྗེས་བཏོད་འདུག ང་མ་ངུས་པར་ཨ་བུ་ཚེ་དཔལ་ཡོད་སར་སོང་། ཨ་བུས”ཨ་ནེ་ཡུམ་སྨྱོ་ནི་མ་རེད་ན། འདི་ནི་འབྲིང་རྒྱུན་གིས་གཞུས་རྒྱུ་མེད་ནོ་ལོས་ཤེས། ཡ་ད་དྲག་གི་བུ་ཁོ། ཕོ་སར་ཞིག་ཝ་འདི་སོ་ཅི་ཡིན་ཆག”ཟེར། དེ་དུས་ཨ་ནེས“ག་རེ་ནུས་ཁོ་འདི་ན་ཤོག་གདའ། ཨ་ནེས་ཅིག་བལྟ”ཟེར་ལ། ཨ་བུས“མ་འགྲོ་མི་ཡང་གཤད་གདའ་གོ”ཟེར་ཡང་། ང་ར ང་ཡར་ལངས་ནས་ཨ་ནེ་རྟམ་ཁོའི་གམ་དུ་སོང་། མོས“སྡུག་ཏུ་ཡུར་ཞིག་གཤད་བཞག་ཞིག”ཟེར་ཞོར་དུ། ང་ལ་ཞིམ་པོ་རེ་གཉིས ་དང་ཞོ་ཅ་ནེ་གང་བླུགས། ངས་ཞོ་འཐུང་ཞོར་དུ་སྒོ་རྩ་རུ་བསྡད།


text:
རྩོམ་པ་པོ།   ཆི་ཧོ་ཧྥུ་ཡིས་བརྩམས། ཚེ་དཔག་ལྷ་མོས་བསྒྱུར།དུས་ཚོད།   2018-01-10རྩོམ་ཁུངས།
སྤྲོ་སྐྱིད་འཛོམས་པའི་དགོང་མོ་ཞིག་ལ།སེམས་ཁམས་སྐྱིད་པའི་ལས་ཀ་རྩག་རྩིག་བསྒྲུབ་མཁན་དཔོན་པོ་དབྱི་ཧྥན་ཏེ་སྨི་ཐེ་ལི་ཆེ་ཨེར་ཝེ་ཡ་ཁོ་ཧྥུ། ཟློས་གར་ཁང་གི་སྟར་ཕྲེང་གཉིས་པའི་རྐུབ་སྟེགས་སྟེང་བསྡད་ནས་རྒྱང་ཤེལ་བཟུང་ཏེ《ཁོ་ཨེར་ཉེ་ཝེ་ལི་ཡི་ཅོང་སྒྲ》ཞེས་པའི་འཁྲབ་སྟོན་ལ་བལྟ་བཞིན། སེམས་སུ་སྤྲོ་བ་ཚད་མེད་སྐྱེས། འོན་ཀྱང་གློ་བུར་དུ་འདི་བརྩམས་སྒྲུང་ཁྲོད་དུ་རྒྱུན་པར་འབྱུང་བཞིན། རྩོམ་པ་པོ་རྣམས་ཀྱིས་བཤད་པ་ནང་བཞིན། འཚོ་བའི་ཁྲོད་དུ་དངོས་གནས་བསམ་ཡུལ་ལས་འདས་པའི་དོན་རྐྱེན་སྣ་ཚོགས་ཀྱིས་ཁེངས་ཡོད། འོན་ཀྱང་གློ་བུར་དུ་ཁོའི་གདོང་གཉེར་བ་དང་། མིག་ཡར་ལ་བལྟས་ནས་དབུགས་ཀྱང་འབྱིན་རྔུབ་ཀྱི་མཚམས་བཞག་སོང་ཁོས་རྒྱང་ཤེལ་སར་བཞག་ནས། མགོ་མར་སྒུར་ཏེ། འ་ཆེ་ཁོས་ཧབ་ཆི་ཞིག་བརྒྱབ་སོང་། ཁྱོད་ཚོས་ལྟོས་དང་། དུས་ནམ་ཡིན་ཡང་ས་གང་ཡིན་ཡང་། ཧབ་ཆི་རྒྱག་པར་སུས་ཀྱང་་བཀག་འགོག་བྱེད་མི་ཐུབ་ལ། སོ་ནམ་པ་དང་། ཉེན་རྟོག་པ། སྐབས་འགར་ཐ་ན་དཔོན་ཆེན་མི་དྲག་ཚོས་ཀྱང་རང་དབང་མེད་པར་ཧབ་ཆི་རྒྱག་པ་སྨོས་མེད་རེད། མི་ཚང་མས་ཧབ་ཆི་རྒྱག་པས། ཁོར་བྲེལ་འཚབ་སྤུ་ཙམ་ཡང་མེད་པར། ལག་ཕྱིས་ཆུང་བ་ཕྱིར་ཕྱུང་ནས་གདོང་ཕྱིས་པར་མ་ཟད། ཤིན་ཏུ་གུས་ལུགས་ལྡན་པའི་ངང་མཐའ་འཁོར་དུ་ཅིག་བལྟས་ནས། ཡིད་ལ་ཁོང་གི་ཧབ་ཆི་ཉེ་འཁོར་དུ་ཟེགས་མིན་ལ་དོགས་སྣང་སྐྱེས་ལ། སེམས་སུ་ཅུང་འཚུབ་ཆ་ལངས། ཁོའི་མདུན་གྱི་སྟར་པ་དང་པོའི་རྐུབ་སྟེགས་ཐོག་གི་རྒན་པོ་བགྲེས་སོང་དེའི་ལག་ཤུབ་བཀོལ་ནས་ཁོའི་སྐྲ་མེད་པའི་མགོ་དང་སྐེ་ཤེད་ཀྱིས་ཕྱིས་བཞིན་ཁ་ནས་ཅིག་ལབ་ཀྱིན་ཡོད། ཁོས་མི་དེ་ད་ལྟ་འགྲིམ་འགྲུལ་སྡེ་ཚན་ན་ལས་ཀ་བྱེད་ཀྱིན་ཡོད་པའི་ལོ་ཧྥུ་དམག་དཔོན་ཡིན་པ་ངོ་ཤེས།
ཁོའི་སེམས་སུ“ ངའི་ཧབ་ཆི་ཁོའི་ལུས་སྟེང་དུ་ཟེགས་སོང་མ་ཡིན་ནམ། ཁོས་ངའི་དཔོན་པོ་མིན་མོད་སྡེ་ཁག་གཞན་རེད། ཡིན་ནའང་འདི་ལྟར་ཁ་ཡ་མ་བྱས་ན་མི་འགྲིག སོང་ནས་ཁོང་ལ་དགོངས་དག་ཞུས་ན་འགྲིག་སྙམ།”ཡང་བསྐྱར་གློ་ལུ་ཐེངས་གཅིག་བྱས་པས་ལུས་པོ་མདུན་དུ་བསྒུར་ནས་དམག་དཔོན་གྱི་རྣ་ལམ་དུ་སྐད་ཆུང་ངུས་བཤད་རྒྱུར།
“དམག་དཔོན་ལགས། ངས་བསམ་བཞིན་དུ་མཆིལ་མ་གཏོར་བ་མིན། ང་ལ་རང་དབང་མི་འདུག་དགོངས་དག་ཞུ”
“སྐྱོན་མེད། སྐྱོན་མེད”
“གོང་མས་ངོ་བལྟས་ནས་གུ་ཡངས་གནང་རོགས། ངས་བསམ་བཞིན་མིན་པ་ཤེས་དགོས”ཞེས་སོགས་སྨྲས།
“ཨེ་སར་བཞུགས་ནས། ཚང་མར་ཉན་དུ་འཇུག”
སྐབས་དེར་ཁོའི་སེམས་སུ་འཚུབ་ཆ་ལངས་སོང་། ཁོས་གླེན་དགོད་ཅིག་བྱས་ནས་གར་སྟེགས་ཀྱི་འཁྲབ་སྟོན་ལ་བལྟས་མོད། ཡིད་ལ་སྤྲོ་སྣང་མེད་པར་གྱུར། ཁོར་ཅི་ལས་འདི་ལས་མེད་ལ་སེམས་མི་བདེ་བར་གྱུར། འཁྲབ་མཚམས་ངལ་གསོའི་སྐབས། ཁོས་ལོ་ཧྥུ་ཡི་མདུན་ནས་ཕར་འགྲོ་ཚུར་འགྲོ་བྱེད་པ་དང་། མཐར་སྤོབས་པ་ཆེན་པོས“ངའི་མཆིལ་མ་ཁྱེད་ཀྱི་ལུས་སྟེང་དུ་ཟེགས་སོང་བས། ཁྱེད་ཀྱིས་ངེས་པར་དུ་བཟོད་སྒོམ་གནང་རོགས་ངས་བསམ་བཞིན་དུ་བསྒྲུབ་པ་མིན་པ་ཤེས་དགོས”ཞེས་སོགས་སྨྲས།
“ཨེ། འགྲིག་སོང་ངས་དོན་དེ་བརྗེད་ཚར། ཁྱོད་ཀྱིས་ཡང་བསྐྱར་བཤད་དོན་ཅི།”
“ཁོང་གིས་བརྗེད་སོང་ངམ། འོན་ཀྱང་ཁོའི་མིག་མདངས་ལ་བལྟས་ན་བརྗེད་མེད་པ་འདྲ”ཁོས་ལྐོག་ཏུ་དེ་ལྟར་བསམ། དུས་ངེས་མེད་དུ་དོགས་པ་སྐྱེས་ནས་ཁོ་ལ་བལྟས་། “སྐད་ཆ་ཚིག་གཅིག་ཀྱང་བཤད་འདོད་མེད། མ་གཞི་ཁོང་ལ་ངས་གཏན་ནས་བསམ་བཞིན་དུ་བསྒྲུབ་པ་མིན་ཞེས་འགྲེལ་བཤད་གསལ་པོ་རྒྱག་འདོད་དང་དེ་ནི་རང་བྱུང་གི་ཆོས་ཉིད་རེད་དེ་ལྟར་མ་བཤད་ན་ཁོས་ངས་བསམ་བཞིན་དུ་རེད་འདོད། ཁོས་ད་ལྟ་འདི་ལྟར་མི་འདོད་མོད། རྗེས་སུ་དེ་ལྟར་བསམ་ངེས”
ཕྱིར་ཁྱིམ་དུ་ལོག་རྗེས་རང་ཉིད་ཀྱི་བཟོ་ལྟ་ཤོར་བའི་གནས་ཚུལ་དེ་ཆུང་མར་བཤད། ཁོས་བསམ་པར་ཆུང་མས་དོན་དག་གནས་ཚུལ་དེར་དོ་སྣང་དེ་འདྲ་མི་བྱེད་ལ། ཁོ་མོར་སྔོན་ལ་སྐྲག་ཕུད་སོང་། འོན་ཀྱང་ཕྱིས་སུ་ལོ་ཧྥུ་ནི“སྡེ་ཁག་གཞན་པའི་རེད”ཅེས་བཤད་པས་བློ་བདེ་ལ་བབས་སོང་།།
ཉིན་གཉིས་པར། ཆེ་ཨེར་ཝེ་ཡ་ཁོ་ཧྥུ་ཡིས་ལས་གོས་གསར་བ་གྱོན་ནས་དམག་དཔོན་ལོ་ཧྥུ་འཚོལ་དུ་སོང་ནས། འགྲེལ་བཤད་རྒྱག་ཏུ་སོང་། དམག་དཔོན་གྱི་སྣེ་ལེན་ཁང་དུ་འཛུལ་སྐབས། ཁོང་ལ་མཇལ་འཕྲད་གནང་མཁན་མང་དུ་ཡོད་པ་མཐོང་། དམག་དཔོན་གྱིས་མི་འགའ་ལ་མཇལ་འཕྲད་གནང་རྗེས། མགོ་ཡར་དགྱེས་ནས་ཆེ་ཨེར་ཝེ་ཡ་ཁོ་ཧྥུ་ལ་བལྟས།
ཁ་སང་། ཟློས་གར་ཁང་དུ། གལ་ཏེ་ཁྱེད་ཀྱི་དྲན་ཚེ། བདག་གིས་ཧབ་ཆི་བྱས་ཏེ་མཆིལ་མ་ཁྱེད་ཀྱི་ལུས་སྟེང་དུ་ཟེགས་སོང་། མཉམ་མ་བཞག་ས་ནས་ཡིན་པས་ཁྱེད་ཀྱིས་གུ་ཡངས་སུ་གཏོང་རོགས། ཉོག་གཏམ་ཅི་ཞིག གནམ་རྒན་མས་ཅི་ཡིན་པ་ཤེས། དམག་དཔོན་ཕར་འཁོར་ནས་དེའི་རྗེས་ཀྱི་འཚམས་འདྲིར་ཡོང་མཁན་ལ། ཁྱེད་རང་ལ་ལས་ཀ་ག་རེ་ཡོད།
ཆེ་ཨེར་ཝེ་ཡ་ཁོ་ཧྥུ་ཡི་ངོ་མདོག་སྐྱ་བོར་གྱུར་ནས་ཕར་བལྟས་ན་ཁོ་རང་ཁོང་ཁྲོ་ལངས་སོང་འགྲིག་གི་མ་རེད་བསམས། དོན་དག་འདི་དེ་འདྲ་བྱས་ན་མི་འགྲིག་པས། འགྲེལ་བཤད་གསལ་པོ་ཞིག་རྒྱག་དགོས་བསམ། དམག་དཔོན་གྱིས་ཆེས་གཞུག་མ་དེ་མཇལ་འཕྲད་གནང་ཚར་ནས་ཕྱིར་ཁང་བའི་ནང་མ་ལོག་སྐབས། ཆེ་ཨེར་ཝེ་ཡ་ཁོ་ཧྥུ་ཡིས་གོམ་པ་གཅིག་གིས་རྗེས་ཆོད་པ་བྱས་ནས་སླར་ཡང་བཤད་ཕོད་ལ་མ་ཕོད་པའི་ངང་ནས།
སྐུ་ངོ་། གལ་ཏེ་སྐུ་ཉིད་ལ་བར་ཆད་བཟོས་ན། དེ་ནི་འགྱོད་བཤགས་བྱས་པའི་སེམས་ཁམས་ཁོ་ན་མཚོན་བྱེད་ཡིན། ངས་དངོས་གནས་བསམ་གནག་པ་མིན། ཁྱེད་ཀྱིས་བཟོད་སྒོམ་གནང་རོགས། ངུ་འབོད་བྱེད་པ་ལྟ་བུའི་ཉམས་འགྱུར་ཞིག་བསྟན་ནས་ལག་གཡུགས་ཙམ་བྱས་ནས།
ཁྱེད་རང་གིས་ཀུ་རེ་མ་བྱེད། སྐུ་ཞབས་ལགས། དམག་དཔོན་གྱིས་སྐད་ཆ་དེ་བཤད་ཚར་རྗེས་ནང་དུ་འཛུལ་སོང་།
ཆེ་ཨེར་ཝེ་ཡ་ཁོ་ཧྥུ་ཡིས་ཅི་ཞིག་ལ་ཀུ་རེ་འདི་འདྲ་བྱེད་དམ། ཀུ་རེ་རྩེས་པ་གཏན་ནས་མིན། དམག་དཔོན་ཞིག་ཡིན་པའི་ངོས་ནས་ཀྱང་གནས་ལུགས་མི་ཤེས་པ། དེ་འདྲ་ཡིན་ཚེ། ངས་ད་གཏན་ནས་དགོངས་དག་ཞུ་རྒྱུ་མིན། ངས་ཁོ་ལ་འཕྲིན་ཡིག་ཅིག་བྲིས་ནས། ད་ནས་བཟུང་ཡོང་གི་མིན། ངོ་མ་ད་ཡོང་གི་མིན། འདོད་བཞིན་ཕྱིར་ཁྱིམ་དུ་ལོག་རྩིས་བྱས་མོད། འོན་ཀྱང་དམག་དཔོན་ལ་འཕྲིན་ཡིག་འབྲི་རྒྱུ་མ་བྱུང་ལ། བསམ་བློ་ཕར་གཏོང་ཚུར་གཏོང་བྱས་ནས་འཕྲིན་ཡིག་འདི་ཇི་ལྟར་འབྲི་དགོས་མ་ཤེས་པས།
ཡང་བསྐྱར་ཉིན་ཞིག་ལ་དམག་དཔོན་རང་ཉིད་བཙལ་ནས་གསལ་བཤད་མི་བྱེད་ཀ་མེད་བྱུང་།
ང་ཁ་སང་ཡོང་ནས་སྐུ་ཉིད་ལ་བར་ཆད་བཟོས་སོང་། དམག་དཔོན་གྱིས་དོགས་པ་སྐྱེས་པའི་མིག་མདངས་ཀྱིས་བལྟས། ཡིན་ནའང་། ཁྱེད་ཀྱིས་བཤད་པ་ནང་བཞིན། ཀུ་རེ་གཏན་ནས་མིན། ང་ཡོང་ནས་ཁྱེད་ལ་དགོངས་དག་ཞུ་བ་ཡིན། དེའི་རྒྱུ་མཚན་ནི་ངས་ཁྱེད་ཧབ་ཆི་རྒྱག་སྐབས་མཆིལ་མ་ཁྱེད་ཀྱི་ལུས་སྟེང་དུ་ཟེགས་སོང་བས་དམག་དཔོན་ཀུ་རེ་ལ། ངས་བསམ་བློ་འཁོར་མ་མྱོང་། གལ་ཏེ་ང་ཚོ་དངོས་གནས་ཀུ་རེ་འདྲ་བྱས་ཚེ། ཁྱེད་ལ་བརྩི་འཇོག་མ་བྱས་པ་རེད་ཅེས་བཤད་པ་རེད།
ཕྱིར་སོང་ཞེས་དམག་དཔོན་གྱི་གློ་བུར་དུ་ངོ་མདངས་སྔོན་པོར་གྱུར་ཏེ་ལུས་ཡོངས་འདར་སུག་གི་སྐད་གསང་མཐོན་པོས་དེ་ལྟར་བཤད།
ཅི་ཞིག དམག་དཔོན་སྐད་ཆུང་ངུས་དྲིས་ལ། སྐབས་དེར་ཁོ་སྐྲག་ཐག་ཆོད་པར་གྱུར།
དམག་དཔོན་གྱིས་ཡང་བསྐྱར་ཕྱིར་སོང་ཞེས་འུར་བརྒྱབ་བྱུང་།
ཆེ་ཨེར་ཝེ་ཡ་ཁོ་ཧྥུ་ལ་གློ་བུར་དུ་རང་གི་ཕོ་བའི་ནང་གི་དངོས་པོ་ཅི་ཞིག་ཆག་སོང་སྙམ་པའི་ཚོར་བ་སྐྱེས་ལ། ཅི་ཡང་མི་མཐོང་ལ་གང་ཡང་མི་གོ་བར་གྱུར། ཁོས་གོམ་པ་རེ་རེ་བཞིན་ཕྱིར་སྣུར་བྱས་ནས་སྒོ་ཁར་ཐོན། རིམ་བཞིན་ཁྲོམ་གཞུང་དུ་གོམ་པ་སྤོ་དཀའ་བའི་ངང་སོང་། ཁོང་མགོ་འཐོམས་པའི་ངང་ཕྱིར་ཁྱིམ་དུ་ལོག་སྟེ་ལྭ་གོས་ཀྱང་མ་ཕུད་པར་འབོལ་ཁྲིའི་སྟེང་ལོག ཕྱིས་སུ་ཁོ་ཤི་སོང་།།
རྩོམ་སྒྲིག་པ། ཚེ་པེ། གཡུ་འཛོམས།


text:
༄༅། །སྤྱིར་ཞིང་ལྗོངས་ལྔའི་མཉམ་བསྒྲིགས་སློབ་གཞི་སྟེ་སློབ་ཆུང་སྐད་ཡིག་སློབ་དེབ་རྩོམ་སྒྲིག་གི་བགྱི་བར་མཚོན་ན་ཆེས་རླབས་ཆེ་ཞིང་ཁུར་ལྕི་བ། ཚེགས་ཆེ་བའི་བྱ་གཞག་ཅིག་ཏུ་ངང་གིས་གྲུབ་ཡོད་ཅིང་། དེར་ཕྲད་དང་ཕྲད་ཀྱིན་པའི་དཀའ་ངལ་དང་གནད་དོན་ཡང་མི་ཉུང་བ་ལྷགས། ཡིན་ནའང་སློབ་དེབ་ཀྱི་སྤུས་ཀས་ཐད་ཀར་སློབ་གསོའི་རྒྱུ་སྤུས་ལ་ནུས་པ་དང་ཤན་ཤུགས་ངེས་ཅན་ཐེབས་དང་ཐེབས་བཞིན་ཡོད་པས་ན། སྐད་ཡིག་སློབ་དེབ་ལེགས་པོ་ཞིག་བསྒྲིག་ཅི་ཐུབ་ལ་འབད་རྒྱུ་ནི་མི་རིགས་ཤིག་དང་རིག་གནས་ཤིག རྒྱལ་ཁབ་ཅིག་གི་རླབས་ཆེན་གྱི་བྱ་གཞག་ཉིད་དུ་ངང་གིས་འཁུམས་སོ་སྙམ། ད་ལྟ་ང་ཚོས་སྤྱད་དང་སྤྱོད་བཞིན་པའི་ཞིང་ལྗོངས་ལྔའི་སློབ་ཆུང་སྐད་ཡིག་སློབ་དེབ་ལ་མཚོན་ན་ལོ་རེའམ་དུས་ཡུན་ངེས་ཅན་རེ་བཞིན་བཅོས་བསྒྱུར་དང་ལེགས་བཅོས་ཀྱི་ཕྱོགས་སུ་གོམ་ཁ་སྤོ་བཞིན་མཆིས་ཀྱང༌། བསླབ་གཞི་འདིར་ད་དུང་བཀག་རྒྱའི་རང་བཞིན་ནམ་ཚད་བཀག་དབང་གིས་སྔོན་ཐོན་མི་རིགས་ཀྱི་སློབ་དེབ་ལྟ་བུའི་རྒྱུ་སྤུས་ལ་ཡེ་ནས་བསྡུར་ཐབས་མི་འདུག་ལ། ལྷག་པར་དུ་མི་རིགས་རིག་གནས་ཀྱི་ཆ་དང་ཡུལ་དུས་དགོས་མཁོ་ཡི་ཆ། འཇོན་ནུས་རྩལ་གསུམ་གྱི་ཆ་སོགས་གང་ནས་བལྟས་ནའང་ད་དུང་དེར་མི་འདང་བའི་ཆ་དང་བསྒྱུར་བཅོས་ཀྱི་ཆ་རེ་གཉིས་ཤིག་ལྷགས་ན། སྐྱོན་ལ་མཛུབ་མོ་བཙུགས་ན་བཟང་ལྷང་ལ་འབུད་པ་བཞིན་འདིར་སློབ་དེབ་ཀྱི་དགེ་མཚན་དང་ཁྱད་ཆོས་དག་ཟུར་དུ་བཞག་སྟེ་གླེང་བར་མི་བྱ།
ང་ཚོས་ངེས་པར་དུ་དུས་རབས་ཀྱི་དགོས་མཁོ་དང་དངོས་ཡོད་ལ་དམིགས་ཏེ་དགེ་སློབ་ཀུན་ལ་སྤྲོ་བ་སྐྱེད་ཅིང་ཡུལ་དང་དུས་ཀྱི་སྟོང་ཆ་སྐོང་ཐུབ་པའི་སློབ་དེབ་ཅིག་ལ་དམིགས་རྒྱུ་ནི་ཤིན་ཏུ་གལ་ཆེ། རྒྱུ་མཚན་ནི་ད་ལྟའི་སློབ་དེབ་དེ་སྤྱད་ནས་མཐར་ཕྱིན་པའི་སློབ་མ་མང་ཆེ་བར་མཚོན་ནའང་ངག་ལ་འབྱོར་བའི་ཚིག་སྦྱོར་བདེ་མོ་རེའམ་གོ་སླ་བའི་ནང་དོན་རེ། ངག་ལ་བྱང་བའི་སྦྱོར་ཀློག་རེ་ཡང་ཐོགས་མེད་དུ་འགྲོ་ཐུབ་ཀྱིན་མི་འདུག དེའི་སྟབས་ཀྱིས་གོང་འོག་ཀུན་ནས་བསླབ་གཞི་བཅོས་སྒྱུར་བྱ་རྒྱུ་གནད་དུ་བཟུང་སྟེ། འདི་ལ་ཐུགས་ཁུར་དང་རྒྱབ་སྐྱོར། རོགས་རམ་བཅས་བྱ་རྒྱུ་ནི་ཁ་ཚ་དགོས་གཏུགས་ཀྱི་གནས་སུ་གྱུར་ཡོད་པས། འདིར་མིག་སྔའི་སློབ་དེབ་ཁྲོད་དུ་ལྷགས་པའི་ཞན་ཆ་འགའ་མིག་ལ་གང་ཐོགས་ལྟར་གླེང་བར་བྱ་བ་ལ།
﹙༡﹚འདེམ་སྒྲིག་ཕྱོགས་ཀྱི་ཞན་ཆ།
ད་ལྟ་སློབ་ཆུང་གི་སྐད་ཡིག་དེབ་བཅུ་གཉིས་པའི་བདག་ཉིད་ཅན་དུ་བསྒྲིགས་ཡོད་པ་དེ་སྔར་གྱི་སློབ་དེབ་དང་བསྡུར་ན་སྤྱིའི་ཆ་ནས་གྲ་ཇེ་རྒྱས་དང་ཕུན་སུམ་ཇེ་ཚོགས་སུ་བཏང་ཡོད་མོད། ཡིན་ཡང་བྱེ་བྲག་ཏུ་སྔར་གྱི་ལེགས་ཆ་མི་ཉུང་བ་ཞིག་ཀྱང་མེད་བརླག་ཏུ་བཏང་ཞིང་། ཅི་ཞིག་གི་སྟོང་ཆས་ནམ་ཡང་སློབ་མའི་ཁམས་མོས་དང་མི་བསྟུན་པའི་སྣང་ཚུལ་ཡང་ཅི་རིགས་གདའ། གོ་རིམ་བཀོད་སྒྲིག་གི་ཕྱོགས་ནས་སློབ་དེབ་ཁྲོད་ཀྱི་རྩོམ་འབྲིའི་ཤེས་བྱ་དང༌། རྒྱུན་མཁོའི་ཡིག་རིགས།དག་ཡིག སུམ་ཅུ་བའི་སྐོར་གྱི་ཤེས་བྱ་སོགས་དེབ་བཅུ་གཉིས་པོར་བསྟུད་འགོད་དམ་ཁྱབ་པར་བཀྲམས་ཏེ་བསྒྲིགས་པས། ནང་དོན་དག་ཐར་ཆགས་སུ་སློབ་མའི་རྒྱུད་ལ་འཇོག་མི་ཐུབ་པ་ལས་གཞན་ཁྲིད་མཁན་ལ་ཡང་དཀའ་ངལ་གང་མང་བཟོ་བཞིན་ཡོད། དེ་ནི་སྔོན་ཐོན་ནམ་མི་རིགས་གཞན་པའི་སྒྲིག་ཐབས་ལེགས་ཤོས་སུ་སྣང་ཡང་རང་རེའི་བོད་སྐད་ཡིག་ལ་མཚོན་ན་དེ་ནི་དགེ་མཚན་བྲལ་བའི་སྒྲིག་ལུགས་ཤིག་ཏུ་འདོད། རང་རེའི་གནའ་དེང་གང་ལ་མཚོན་ནའང་སུམ་རྟགས་དང་དག་ཡིག སྙན་ངག་སོགས་གང་ཡིན་རུང་མགོ་མཇུག་ཚང་བའི་སྒོ་ནས་བསྟུད་མར་ཁྲིད་པ་ལས་སིལ་བའི་རྣམ་པས་ཆ་ཤས་སུ་བགོ་བའི་ཁྲིད་སྟངས་ཤིག་བྱུང་མེད་མོད། ཡིན་ཡང་བློ་རབ་འབྲིང་ཐ་གསུམ་ལྟར་དཀའ་སླ་དང་རྒྱས་བསྡུས་བཀར་ཏེ་སྒྲིག་ཚུལ་ཞིག་ཡོད་པར་སྣང༌། དེ་ལྟར་གཞུང་ཞིག་ཆ་ཤས་དུ་མར་བགོས་ནས་ཁྲིད་པ་ཡིན་ན། སྔར་བསླབས་པའི་ནང་དོན་དེ་གསར་དུ་ཁྲིད་དགོས་པའི་མཚམས་ལ་སླེབས་དུས་ཕལ་ཆེར་བརྗེད་ངས་ཀྱི་རྐུན་པོས་ཁྱེར་མི་འགྲོ་བའི་ངེས་པ་འང་མི་འདུག
འདེམ་བྱ་གཙོ་ཕལ་གྱི་ཕྱོགས་ནས་སྔར་གྱི་སློབ་དེབ་ཏུ་སློབ་ཆུང་དག་ཡིག་ཅེས་པ་ཞིག་ཡོད་པ་དེ་ནི་གོ་སླ་ཞིང་སློབ་མའི་བློ་ཁ་དང་འཚམས་པར་འདུག་ཀྱང་དེའི་ཚབ་ཏུ་དག་ཡིག་མཁས་པ་དགའ་སྐྱེད་བདམས་ཡོད་པ་དེ་སློབ་མས་གོ་དཀའ་བ་ལས་གཞན་མིང་དང་ཐ་སྙད་མང་པོ་ཞིག་རང་རེའི་སྐད་ཆའི་ཁྲོད་དུ་བཀོལ་སྤྱོད་ཀྱི་རྒྱ་ཆུང་བ་དང་། ཆོས་ཕྱོགས་ཀྱི་ཐ་སྙད་མང་པོ་མང་པོ་ཞིག་ཀྱང་དེ་ལྟར་བེད་མེད་དུ་མི་ལུས་རང་ལུས་སུ་གྱུར་ཡོད། སློབ་དེབ་ཀྱི་ཕྱི་དབྱིབས་དང་མཛེས་རིས་བཟོ་བཀོད་ཀྱི་ཆ་ནས་ཡུལ་དུས་ཀྱི་དགོས་མཁོར་མཐུན་པའི་རི་མོ་དང་རིས་དབྱིབས་ཀྱིས་དབེན་པ་སྟེ། བར་བཅུག་རི་མོ་མང་ཆེ་བ་འདྲ་དབྱིབས་ཙམ་ལས་དངོས་ཡོད་ཀྱི་བྲོ་བས་སྟོང་བ་དང༌། རྒྱབ་ཕྱོགས་ཀྱང་མིག་ལ་མཛེས་ཤིང་སྤུས་ཀ་ལེགས་པོར་མི་འདུག རྐྱེན་དེས་ཕྱི་དབྱིབས་དང་བར་བཅུག་རི་མོ་གང་ཡིན་ཡང་རབ་བྱུང་ན་འདྲ་པར་རམ་འདྲ་རིས་དངོས་ལྟ་བུའི་རིགས་སྤྱོད་ཅི་ཐུབ་ལ་གཞོལ་རྒྱུ་ནི་གལ་ཆེ་བར་མཐོང་ངོ་།
﹙༢﹚གཞན་འགྱུར་གྱི་ཐ་སྙད་དང་བསྒྱུར་རྩལ་ཕྱོགས་ཀྱི་ཞན་ཆ།
སྤྱིར་སློབ་དེབ་ནི་སྣ་མང་ཕུན་སུམ་ཚོགས་པའི་ཚོང་རྫས་བཞིན་བྱིས་པའི་དགོས་འདུན་ལྟར་གང་འདོད་འདེམ་ཆོག་པ་ཞིག་ཡིན་འོས་པས། དེའི་ཁྲོད་དུ་ངེས་པར་ཕྱི་ནང་གང་གི་གྲགས་ཅན་མི་སྣའི་བརྩམས་ཆོས་རེ་གཉིས་བསྒྱུར་ན་བཟང་མོད། ཡིན་ནའང་ད་ལྟའི་སློབ་དེབ་ཁྲོད་ཀྱི་གཞན་འགྱུར་ཐ་སྙད་དམ་བསྒྱུར་རྩོམ་མང་ཆེ་བར་དེ་འདྲའི་དགེ་མཚན་མེད་པ་ལས་གཞན་རྩོམ་ཉམས་དང་ཚིག་སྦྱོར་འབྱོར་མོ་རེ་ཡང་འབྱུང་ཐུབ་མི་འདུག དཔེར་ན། གཞན་འགྱུར་ཐ་སྙད་དེ་ཧྥེ་ཅི་དང་ཧྲ་ཧྥ། ལ་ཙི་ལྟ་བུ་རང་སྐད་ན་ཡོད་བཞིན་དུ་དེ་ལྟར་སྒྲ་བསྒྱུར་བྱ་དགོས་དོན་ཅི་ཞིག་ཡོད་དམ། ཐ་སྙད་བསྒྱུར་མི་ལེགས་པ་དཔེར་ན། ཤེལ་གྱི་སོ་ཕག་དང་རི་བོ་སྤྱང་སོའི་སྟེང་གི་དཔའ་རྒོད་ལྔ། ཆུ་བོ་ཆུང་ཆུང་སོགས་མང་དུ་ཡོད་ཀྱང་འདིར་ལག་ལ་གང་ཐོགས་ཤིག་དྲངས་པ་ལས་ཡོད་ཚད་འདྲེན་དགོས་ཚེ་གྲངས་ཀྱིས་ག་ལ་ལང་། སྤྱིར་ཆུ་བོ་ཞེས་པ་ནི་མ་གཞི་ནས་ཆུ་ཕྲན་ལ་མི་གོ་བར་ཆུ་ཆེན་པོར་གོ་མོད། ཡིན་ནའང་དེའི་རྗེས་སུ་ཆུང་ཆུང་ཞེས་སྦྱར་ཚེ། མིང་དེའི་དོན་ལ་གོ་རྒྱུ་ཞིག་གདའ་འམ། སོ་ཕག་ཅེས་པ་ནི་ས་བསྲེགས་པའི་གྱོ་མོག་ལ་ཟེར་བ་བདེན་ན། ཤེལ་གྱི་སོ་ཕག་ཅེས་བརྗོད་ཚེ་ཅི་ཞིག་ཏུ་འགྱུར་རམ། རི་བོ་སྤྱང་སོ་ཞེས་མིང་དེ་དོན་བསྒྱུར་བྱས་པ་ལ་དགོས་པ་ཆེར་མི་འདུག་སྙམ། རྒྱུ་མཚན་ནི། ཇི་སྐད་དུ་མིང་དུ་གདགས་པར་མ་མཛད་ན། འཇིག་རྟེན་ཀུན་ཀྱང་རྨོངས་པར་འགྱུར། ཞེས་གསུངས་པ་བཞིན་མིང་འདོགས་པའི་དམིགས་ཡུལ་ནི་ངོས་འཛིན་གྱི་ཆེད་དུ་ཡིན་ཙ་ན། ནང་ལོགས་ས་ཆའི་རི་བོ་ཞིག་གི་མིང་དེ་དོན་བསྒྱུར་བྱས་པས་ངོས་འཛིན་རྙོག་འཛིང་དུ་བཏང་བ་ཙམ་ལས་མིང་དེའི་ཁྱབ་རྒྱ་དང་བཀོལ་རྒྱས་རང་རེ་ལ་ཕན་ཏིལ་འབྲུ་ཙམ་ཡང་ཡོད་རེ་སྐན། དེ་དང་འདྲ་བར་བསྒྱུར་རྩོམ་དང་འགྱུར་རྩོམ་མང་ཆེ་བར་ཡུལ་དུས་དང་དངོས་ཡོད། ཁོར་ཡུག་བཅས་ལ་མི་བསྟུན་པའི་སྣང་ཚུལ་ཅུང་ཚབས་ཆེ་བས། ཁྲིད་མཁན་དང་སློབ་མཁན་གང་ཡིན་རུང་དངོས་ཡོད་དང་གྱེས་པའི་ལྐོག་གྱུར་ཞིག་ལ་གདོང་གཏོད་རྒྱུ་ནི་ཅུང་ཁག་པར་སྣང༌།
རྐྱེན་དེས་ང་ཚོས་དངོས་ཡོད་གནས་ཚུལ་ལ་དམིགས་ཏེ་སྒྲིག་བཀོད་མིག་ལ་མཛེས་ཤིང་ཡིད་དུ་འབབ་པ། ནང་དོན་གྱིས་གཞན་གྱི་སྤྲོ་བ་སློང་ཐུབ་ཅིང་དང་བ་ཅིག་ཅར་དུ་འདྲེན་ཐུབ་པ་སྟེ། དཀའ་སླ་དང་རྒྱས་བསྡུས་རན་པའི་སྒོ་ནས་སུམ་རྟགས་དག་གསུམ་དང་རྩོམ་འབྲིའི་ཤེས་བྱ། རྒྱུན་མཁོའི་ཡིག་རིགས། རྨང་གཞིའི་ཤེས་བྱ་བཅས་དུས་བཅད་སྒོས་སློབ་དེབ་ཏུ་བཀོད་སྒྲིག་བྱེད་པ་དང༌། རང་ལ་ཡོད་པའི་ཐ་སྙད་དང་མིང་ཚིག་རྣམས་ཅི་ལྕོགས་ཀྱིས་སྤྱོད་རྒྱུ་ལས་གཞན་ཕྱི་ནང་གི་གྲགས་ཆེའི་རྩོམ་ཡིག་དག་ཆེད་ལས་ལོ་ཙཱ་བའམ་བསྒྱུར་བཟང་བའི་མི་སྣ་ཚོར་བསྒྱུར་ཏུ་འཇུག་པའམ་ཞུ་དག་བགྱི་རུ་བཅུག་སྟེ། ལེགས་གྲུབ་བྱུང་བའི་རྩོམ་ཡིག་དག་བཀོད་སྒྲིག བོད་རང་གི་གནའ་ཉེ་དེང་གསུམ་གྱི་ཕུལ་བྱུང་རྩོམ་ཡིག་རྣམས་འགོད་ཅི་ཐུབ་ལ་འབད་རྒྱུ་ནི་གལ་ཆེའོ།
﹙༣﹚བརྗོད་བྱའི་ཕྱོགས་ཀྱི་ཞན་ཆ།
སློབ་ཁྲིད་སློབ་གསོའི་དམིགས་ཡུལ་མཐར་གཏུགས་ན་མི་ཚུལ་ལྡན་ཞིག་སྐྱེད་སྲིང་བྱ་རྒྱུའི་འགན་རླབས་པོ་ཆེ་དེ་ཡིན་ཙ་ན། སློབ་དེབ་ཅིག་བསྒྲིག་པར་ཕྱོགས་མང་པོའི་ཐད་ནས་མནོ་བསམ་དང་བསམ་གཞིག ཞིབ་འཇུག་དང་བརྒལ་བརྟག་གི་ལས་ལ་འཇུག་རྒྱུ་ནི་ཆེས་ཐོག་མའི་ཆ་རྐྱེན་དུ་གྱུར་ཡོད། གལ་ཏེ་སློབ་དེབ་ལེགས་ལམ་དུ་མ་སོང་ཚེ་སློབ་གསོ་མ་ཟད་མི་རིགས་ཤིག་ཀྱང་འཇིག་ཉེན་གྱི་ལམ་དུ་སྤྱུགས་པ་མ་ཡིན་ནམ། རྐྱེན་དེས་སློབ་དེབ་ཀྱི་སྤུས་ཀ་དེ་རྩོམ་གྱི་བརྗོད་བྱ་དང་སྒྲིག་སྟངས། ཡུལ་དུས་ཀྱི་དགོས་མཁོ་སྐོང་ཐུབ་མིན་བཅས་ལ་རག་ལས་ན། བརྗོད་བྱ་ལེགས་ཤིང་བསྟན་དོན་གསལ་བ། རྗོད་བྱེད་སྙན་ཞིང་སྒྱུ་རྩལ་གྱིས་གཏམས་པའི་རྩོམ་ཡིག་དག་འདེམ་རྒྱུ་ནི་གལ་ཆེན་ལས་ཀྱང་དོན་ཆེན་དུ་གྱུར་ཡོད། སློབ་དེབ་ཏུ་བཀོད་པའི་རྩོམ་ཡིག་རེ་འགར་བརྗོད་བྱའི་ཕྱོགས་ན་ཞན་ཆ་མངའ་བ་སྟེ། དཔེར་ན་ཡུལ་དུས་དང་མི་འཚམ་པ་དཔྱིད་ཀ་ལྟ་བུ། རང་རེའི་ཡུལ་དུས་ཁོར་ཡུག་ལ་མཚོན་ན་དཔྱིད་ཀར་མེ་ཏོག་བཞད་དེ་སྦྲང་མས་སྦྲང་རྩི་ལེན་རྒྱུ་ལྟ་ཞོག ཐ་ན་རི་ལུང་སྔོ་ལྗང་ཙམ་དུ་གྱུར་བ་ལས་མེ་ཏོག་ལ་མྱུ་གུ་ཙམ་ཡང་འབུས་མེད་ཚོད་རེད། གནས་བབ་ཁོར་ཡུག་ལ་མི་འཚམ་པ་ཉི་མ་རྒྱ་མཚོའི་ངོས་ནས་འཆར་བ་ཞེས་པ་ལྟ་བུ། དེ་ལྟ་བུའི་ཁོར་ཡུག་དེ་ང་ཚོ་བོད་ཁུལ་ལ་མཚོན་ན་རྣ་ཐོས་ཙམ་ལས་ནམ་ཡང་འཚོལ་ཐབས་དཀའ་ལ་རྙེད་ཐབས་ཀྱང་མི་འདུག སྐད་ཆའི་བརྗོད་ལུགས་ལས་འགལ་བ་བསྒྱུར་རྩོམ་ལྟ་བུ། རྗོད་བྱེད་ཀྱི་ཚིག་གྱོང་དྲགས་པའམ་མི་འབྱོར་བ། གཞན་སྐད་ཀྱི་སླད་འདྲེས་པས་ཐད་ཀར་བརྗོད་བྱར་ཤུགས་རྐྱེན་ཐེབས་བཞིན་ཡོད་པ་རེད། རིག་གནས་ཀྱི་ཁོར་ཡུག་དང་མི་འཚམ་པ་སྐད་གཉིས་ལས་ཚུར་བསྒྱུར་བའི་ཉིས་བསྒྱུར་མ(ཐོག་མར་ཕྱི་གླིང་གི་སྐད་ལས་རྒྱ་སྐད་དུ་བསྒྱུར་བ་དང་། དེ་ནས་རྒྱ་སྐད་ལས་བོད་དུ་བསྒྱུར་བ་ལ་གོ)ལྟ་བུ། དེ་ཚུར་སྒྱུར་བའི་སྐབས་རེ་རེར་ཡང་ཐོག་མའི་རྩོམ་གྱི་སྒྱུ་རྩལ་གྱི་ཆ་ལ་བསླད་ཅུང་རེ་ཞུགས་པ་ནི་སྨོས་མ་དགོས་ལ། བརྗོད་བྱའི་དོན་དེ་ཕལ་ཆེར་རང་རེའི་ཁོར་ཡུག་ལ་སྦྱར་ཏུ་བཏུབ་པ་ཉུང་ཤས་ལས་ག་ཚོད་ཡོད་དམ།
ནང་དོན་ཕྱོགས་ནས་གོང་གི་གནད་དོན་ལས་གཞན་ད་དུང་ང་ཚོའི་མིག་སྔར་ལྷགས་དང་ལྷགས་བཞིན་པའི་གནད་དོན་ཞིག་ནི་ནང་དོན་དངོས་ཡོད་དང་མི་འཚམ་པ་དང་གཅིག དུས་ཀྱི་དགོས་མཁོའི་རང་བཞིན་ནམ་དགོས་འདུན་ཆུང་བ་དང་གཉིས། བསྐྱར་ཟློས་སམ་ལད་ཟློས་ཀྱི་རིགས་མང་བ་གསུམ་གྱིས་འཐུས་པར་བྱ་སྟེ། དེ་དག་རེ་རེ་བཞིན་བརྗོད་ན། དངོས་ཡོད་དང་མི་འཚམ་པ་ཞེས་པ་ནི་རྩོམ་དུ་བྲིས་པའི་བརྗོད་བྱའམ་ནང་དོན་དེ་དངོས་ཡོད་འཚོ་བ་ལས་རིང་དུ་གྱེས་པས། སློབ་མའི་སེམས་ཁམས་དང་འཚམ་དཀའ་ཞིང་གོ་བ་ལོན་མི་ཐུབ་པ། ཁྲིད་མཁན་གྱིས་ཀྱང་འགྲེལ་གསལ་བོ་ཞིག་རྒྱག་དཀའ་བའི་ཚོད་དུ་གདའ། དུས་ཀྱི་དགོས་མཁོ་དང་མི་འཚམ་པ་ཞེས་པ་ནི་བརྗོད་བྱའམ་དོན་གྱིས་བསྟན་པའི་གནས་ལུགས་དེ་དུས་རབས་ཀྱི་དགོས་མཁོའམ་དངོས་ཡོད་འཚོ་བའི་མཐུན་རྐྱེན་དུ་འགྲོ་དཀའ་བ་ལ་གོ་བཞིན་ཡོད། བསྐྱར་ཟློས་ཀྱི་ཤས་ཆེ་བ་ཞེས་པ་ནི་རྩོམ་གྱི་ནང་དོན་དང་ཐ་སྙད། རྨང་གཞིའི་ཤེས་བྱ་གང་ཡིན་རུང་མང་ཆེ་བ་བསྐྱར་ཟློས་རང་བཞིན་དུ་བདོག་པ་ལས་གསར་བ་གསར་རྐྱང་གི་ངོ་བོས་སྟོང་བར་སྣང་། རྐྱེན་དེས་བརྗོད་བྱའི་ནང་དོན་དངོས་ཡོད་དང་འཚམས་ཤིང་ཡུལ་དུས་དང་སློབ་མའི་དགོས་འདུན་ཇི་བཞིན་སྐོང་ཐུབ་པ། བསྐྱར་ཟློས་སམ་ལད་ཟློས་ཀྱི་ཤས་ཆུང་ཞིང་གསར་གཏོད་ཀྱི་ཆ་འདྲེས་པའི་ཕུལ་བྱུང་རྩོམ་ཡིག་གང་རུང་བཀོད་སྒྲིག་ཏུ་འགོད་ཅི་ཐུབ་ལ་འབད་རྒྱུ་ནི་གནད་ཀྱི་དོན་པོར་འཁུམས་སོ། །
༢༠༡༡ལོའི་ཟླ༡༢པར་བཟོ་བཅོས་ཅུང་ཟད་དང་བཅས།


text:
རྒྱ་གར་དབུས་གཞུང་རིག་གཞུང་བློན་ཆེན་ལས་ཁུངས་གི་གོ་སྒྲིག་འོག་ཟླ་འདིའི་ཚེས་ ༡༧ ནས་ ༡༩ བར་ཉིན་གསུམ་གྱི་རིང་ལ་དུས་རབས་ ༢༡ པའི་ནང་པ་ཞེས་པའི་རྒྱལ་སྤྱིའི་ནང་པའི་ལྷན་ཚོགས་ཤིག་བྷེ་ཧར་མངའ་སྡེའི་རྒྱལ་བོའི་ཁབ་ཏུ་སྐོང་འཚོགས་གནང་སོང་ལ།
ཚོགས་འདུའི་དབུ་བཞུགས་ལ་༧གོང་ས་སྐྱབས་མགོན་ཆེན་པོ་མཆོག་དང་། རྒྱ་གར་དབུས་གཞུང་རིག་གཞུང་དང་ཡུལ་སྐོར་སྤྲོ་འཆམ་བློན་ཆེན་ཊོག་ཊར་མ་ཧཱ་ཤི་ཤར་མ་(Dr. Mahesh Sharma) མཆོག་རྣམ་གཉིས་ཀྱིས་གཙོས་རྒྱ་གར་དཔོན་རིགས་ཁག་དང་། དཔལ་རྒྱལ་བ་ཀརྨ་པ་མཆོག་དང་། འབྲི་གུང་སྐྱབས་མགོན་རིན་པོ་ཆེ་མཆོག སྨན་རིའི་དཔོན་སློབ་འཕྲིན་ལས་ཉི་མ་རིན་པོ་ཆེ་མཆོག ཀཿཐོག་དགེ་རྩེ་རིན་པོ་ཆེ། ཤར་བྱང་ཆོས་རྗེ་རྣམ་གཉིས་མཆོག ཡོངས་འཛིན་གླིང་མཆོག་སྤྲུལ་རིན་པོ་ཆེ་མཆོག ངོར་ཐར་རྩེ་མཁན་ཆེན་རིན་པོ་ཆེ་མཆོག ཏཱའི་སི་ཏུ་རིན་པོ་ཆེ་མཆོག ཀུན་བདེ་གླིང་མཆོག་སྤྲུལ་རིན་པོ་ཆེ་མཆོག ཇོ་ནང་རྒྱལ་ཚབ་རིན་པོ་ཆེ་མཆོག མི་འགྱུར་རྡོ་རྗེ་རིན་པོ་ཆེ་མཆོག ཏེ་ལོ་རིན་པོ་ཆེ་མཆོག ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་སོགས་བོད་ཀྱི་ཆོས་བརྒྱུད་དྲུག་གི་བླ་ཆེན་དང་དགེ་བཤེས་བླ་སྤྲུལ་སོགས་གང་མང་ཞིག་དང་། གཞན་ཤྲིལངྐ་དང་། འབར་མ། ཐེ་ལན་ཊི། བྷང་ལ་དྷེ་ཤི། ཀ་ཇི་སི་ཐན། ཐེ་ཝན། སོག་པོ། ཨ་རི། ཨིན་ཡུལ། ཨ་ཧྥི་རི་ཁ། ར་ཤིས་ཡ་སོགས་རྒྱལ་ཁབ་སུམ་ཅུ་ལྷག་གི་བླ་ཆེན་དང་མཁས་དབང་། ཉམས་ཞིབ་པ་སོགས་ཚོགས་ཞུགས་པ་སྟོང་ཕྲག་ཙམ་ཚོགས་འདུར་མཉམ་ཞུགས་གནང་འདུག
ཚོགས་འདུ་ཉིན་གཉིས་པ་སྟེ་ཕྱི་ཚེས་ ༡༨ ཉིན་གྱི་ཞོགས་པ་དུས་ཚོད་ ༩;༣༠ སྟེང་རྒྱལ་སྤྱིའི་ཚོགས་ཁང་། International Cenvention Centre ཞེས་པའི་ནང་དུ། ༧གོང་ས་མཆོག་དང་བྷང་ལ་དྷེ་ཤི ཤྲི་ལངྐ། མ་ལེ་ཤི་ཡ་སོགས་ཀྱི་བླ་ཆེན་ཁག་ཅིག་གིས་བཀའ་སློབ་དང་། དེ་ནས་སྨན་རིའི་སློབ་དཔོན་འཕྲིན་ལས་ཉི་མ་རིན་པོ་ཆེ་མཆོག་དང་། ཀཿཐོག་དགེ་རྩེ་རིན་པོ་ཆེ། ཤར་བྱང་ཆོས་རྗེ་རྣམ་གཉིས་མཆོག ངོར་ཐར་རྩེ་མཁན་ཆེན་རིན་པོ་ཆེ་མཆོག ཏཱའི་སི་ཏུ་རིན་པོ་ཆེ་མཆོག ཇོ་ནང་རྒྱལ་ཚབ་རིན་པོ་ཆེ་མཆོག ཀུན་བདེ་གླིང་མཆོག་སྤྲུལ་རིན་པོ་ཆེ་མཆོག ཡོངས་འཛིན་གླིང་མཆོག་སྤྲུལ་རིན་པོ་ཆེ་མཆོག ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་སོགས་བོད་ཀྱི་ཆོས་བརྒྱུད་དྲུག་གི་བླ་ཆེན་དང་དགེ་བཤེས་བླ་སྤྲུལ་སོགས་གང་མང་ཞིག་དང་།
གཞན་ཤྲིལངྐ་དང་། འབར་མ། ཐེ་ལན་ཊི། བྷང་ལ་དྷེ་ཤི། ཀ་ཇི་ཀི་སི་ཐན། ཐེ་ཝན། སོག་པོ། ཨ་རི། ཨིན་ཡུལ། ཨ་ཧྥི་རི་ཁ། རྒྱ་ནག རྗར་མི་ནི། པོར་ཅི་སྒར། ཧོང་ཀོང་། སིང་ག་པོར། མ་ལ་ཤི་ཡ། ཨོ་སི་ཊི་ལིའི་ཡ། བལ་ཡུལ། ར་ཤིས་ཡ་སོགས་རྒྱལ་ཁབ་སུམ་ཅུ་ལྷག་གི་བླ་ཆེན་དང་མཁས་དབང་། ཉམས་ཞིབ་པ་སོགས་ཚོགས་ཞུགས་པ་སུམ་རྒྱ་ཙམ་ཚོགས་འདུར་ཉམས་ཞུགས་གནང་འདུག ཉིན་རྒྱབ་ནས་ཚོགས་ཆུང་ལྔ་རུ་ཆ་བསྒོས་ཀྱིས་རྒྱལ་ཁབ་སོ་སོ་ནས་ཕེབས་པའི་སྐུ་ཚབ་དང་མཁས་དབང་རྣམ་པས་གསུང་བཤད་གནང་ཡོད་པ་རེད།
ཕྱི་ཚེས་༡༩ཉིན་རྒྱ་གར་སྲིད་འཛིན་མཆོག་དང་བྷེ་ཧར་མངའ་སྡེའི་བློན་ཆེན་རྣམ་གཉིས་དབུ་བཞུགས་ཐོག་རྒྱལ་སྤྱིའི་ནང་པའི་ཚོགས་ཆེན་མཇུག་བསྡོམས་མཛད་སྒོ་གནང་ཡོད་པ་བཅས་ཀྱི་གནས་བསྡུས་ཙམ་དུ།
ཨ་བཙན་པོའི་དྲ་ལམ་ནས་བསྡུས་བཀོད་ཞུས།
1,705 total views, 2 views today


text:
སྤྱི་བདེ་པུས《ཡུལ་སྐོར་ལས་རིགས་ཀྱི་བདེ་འཇགས་དོ་དམ་སྲོལ་ཡིག(བསམ་འཆར་བསྡུ་ལེན་མ་ཟིན)》ཁྱབ་བསྒྲགས་བྱས་ཏེ་སྤྱི་ཚོགས་ཀྱི་བསམ་འཆར་ཡོངས་བསྒྲགས་ངང་བསྡུ་ལེན་བྱས་པ་རེད། བསམ་འཆར་བསྡུ་ལེན་མ་ཟིན་ནང་མགྲོན་ཁང་དང་། ཞག་སྡོད་མི་སྣ། སྤྱི་བདེ་ལས་ཁུངས་བཅས་ཀྱི་དབང་ཆ་དང་འོས་འགན་གཏན་འབེབས་བྱས་ཡོད་པ་རེད།
བསམ་འཆར་བསྡུ་ལེན་མ་ཟིན་ནང་མགྲོན་ཁང་འཛུགས་སྐབས་་བཟོ་ཚོང་སྲིད་འཛིན་དོ་དམ་སྡེ་ཚན་གྱིས་སྤྲད་པའི་ཚོང་གཉེར་ལག་ཁྱེར་རག་རྗེས་རང་ཉིད་སྡོད་སའི་ས་ཁུལ་དང་རྫོང་རིམ་པ་ཡན་གྱི་མི་དམངས་སྲིད་གཞུང་གི་སྤྱི་བདེ་ལས་ཁུངས་ལ་དམིགས་བསལ་ལས་རིགས་ཆོག་འཐུས་ལག་ཁྱེར་ལེན་རྒྱུའི་རེ་འདུན་ཞུ་བར་འགྲོ་དགོས་པའི་གཏན་འབེབས་བྱས་ཡོད།
མགྲོན་ཁང་གིས“འཕྲལ་མར་སྙན་སེང་ཞུ་དགོས་པ་བཞི”
བསམ་འཆར་བསྡུ་ལེན་མ་ཟིན་ལྟར་ན། མགྲོན་ཁང་གིས་ཞག་སྡོད་མི་སྣར་སྣེ་ལེན་ཞུ་སྐབས་ངེས་པར་དུ་ཐོ་འགོད་བྱེད་དགོས་པ་དང་། འགྲོ་འོང་མི་སྣའི་དོ་དམ་ལམ་ལུགས་བཟོ་དགོས། ཡུལ་སྐོར་ལས་རིགས་ཀྱི་བདེ་འཇགས་དོ་དམ་ཆ་འཕྲིན་མ་ལག་གི་ལས་སྟེགས་མདུན་མའི་སྒྲིག་ཆས་ཉིན་ལྟར་འཁོར་རྒྱུག་བདེ་བླག་ཐུབ་པའི་འགན་ལེན་བྱེད་དགོས། ལས་སྟེགས་མདུན་མ་དང་། རྒྱལ་སྒོ། བགྲོད་ལམ་གཙོ་བོ། གློག་སྐས། རླངས་འཁོར་འཇོག་ས་སོགས་སྤྱི་པའི་ཁྱབ་ཁོངས་སུ་བཅའ་ཁྲིམས་དང་ཁྲིམས་སྲོལ་དང་མཐུན་ལ་ཚད་གཞི་དང་བླང་བྱ་དང་ཡང་མཐུན་པའི་ལྡིར་སོ་སྤྲོས་ཆས་སྒྲིག་སྦྱོར་བྱེད་དགོས་པ་དང་འབྲེལ་གཉེར་སྐྱོང་བྱེད་རིང་འཁོར་རྒྱུག་བདེ་བླག་ཐུབ་པའི་འགན་ལེན་ཡང་བྱེད་དགོས།
བསམ་འཆར་བསྡུ་ལེན་མ་ཟིན་ནང་མགྲོན་ཁང་དང་དེའི་ལས་དོན་པས་གཤམ་གསལ་གནས་ཚུལ་གྲས་ཀྱི་རིགས་གཅིག་ལྡན་པ་ཤེས་རྟོགས་བྱུང་ཚེ་སྤྱི་བདེ་ལས་ཁུངས་སུ་འཕྲལ་མར་སྙན་སེང་ཞུ་དགོས་པའི་གཏན་འབེབས་བྱས་པ་སྟེ། (གཅིག)ཞག་སྡོད་མི་སྣས་ཐོབ་ཐང་ལག་ཁྱེར་ཨུ་ཚུགས་ཀྱིས་མ་བསྟན་པ་དང་། མི་གཞན་གྱི་ཐོབ་ཐང་ལག་ཁྱེར་གཡར་ནས་བསྟན་པའམ་ཡང་ན་རྫུན་བཟོ་དང་སྒྱུར་བཟོ་བྱས་པའི་ཐོབ་ཐང་ལག་ཁྱེར་བསྟན་པ། དེ་བཞིན་རྒྱལ་ཁོངས་ཕྱི་ནས་ཡིན་པའི་ཞག་སྡོད་མི་སྣའི་ཐོབ་ཐང་ལག་ཁྱེར་རིགས་བསྟན་པ་དང་བདེན་རྫུན་དབྱེ་འབྱེད་དཀའ་བའི་རིགས་བསྟན་པ་བཅས་ཀྱི་རིགས་དང་། (གཉིས)ཉེན་ཆེའི་དངོས་རྫས་དང་། བཀག་སྡོམ་ལས་འགལ་བའི་དངོས་རྫས། སྤྱི་བདེ་ལས་ཁུངས་ཀྱིས་བརྡ་ཁྱབ་བཏང་ནས་བཙལ་འཚོལ་བྱེད་པའི་བརྐུས་དངོས་སམ་ཡང་ན་བརྐུས་དངོས་ཡིན་པའི་དོགས་གཞི་ཡོད་པའི་དངོས་རྫས་བཅས་འཁྱེར་བའི་རིགས། (གསུམ)ཁྲིམས་འགལ་ཉེས་གསོག་གི་དོགས་གཞི་ཡོད་པའམ་ཡང་ན་སྤྱི་བདེ་ལས་ཁུངས་ཀྱིས་འཛིན་བཟུང་བཀའ་རྒྱ་བཏང་བའི་རིགས། (བཞི)མགྲོན་ཁང་དུ་ཉེས་དོན་དང་བདེ་འཇགས་གྱོད་དོན་ཐོན་པའི་རིགས་བཅས་སོ།
དུས་མཚུངས་སུ་མགྲོན་ཁང་དང་དེའི་ལས་དོན་པས་གཤམ་གསལ་བྱ་སྤྱོད་སྤེལ་མི་ཆོག་པའི་གཏན་འབེབས་བྱས་པ་སྟེ།(གཅིག)རྒྱལ་ཁབ་ཀྱི་བདེ་འཇགས་དང་། སྤྱི་པའི་བདེ་འཇགས། ཡུལ་སྐོར་བའི་མི་ལུས་རྒྱུ་ནོར་གྱི་བདེ་འཇགས་བཅས་ལ་གནོད་འཚེ་གཏོང་བའི་བྱ་སྤྱོད་རིགས་དང་།(གཉིས)མགྲོན་ཁང་ལ་བརྟེན་ནས་སྨད་འཚོང་། འཆལ་རྒྱུག་དང་། རྒྱན་པོ་འགྱེད་པ། དུག་འཐེན་པ། གཡེམ་སྦྱོར་དངོས་རྫས་ཁྱབ་སྤེལ་གཏོང་བ་སོགས་ཁྲིམས་འགལ་ཉེས་གསོག་བྱེད་སྤྱོད་སྤེལ་བའི་རིགས། (གསུམ)ཁྲིམས་འགལ་ཉེས་གསོག་པས་མགྲོན་ཁང་ནང་ཁྲིམས་འགལ་ཉེས་གསོག་བྱེད་སྤྱོད་སྤེལ་བ་ཤེས་ནའང་མི་ཤེས་ཁུལ་གྱིས་དེར་གསང་བརྡ་བཏང་བ་དང་། སྦ་གསང་བྱས་པ། རྒྱ་ཡན་དུ་གཏོང་བ། དེ་བཞིན་ཁྲིམས་འགལ་ཉེས་གསོག་བྱེད་སྤྱོད་སྦ་གསང་བྱེད་པ་སོགས་ཀྱི་རིགས། (བཞི)གཞན་ལ་བཙན་ཤེད་ཀྱིས་ཞག་སྡོད་བྱེད་དུ་འཇུག་པའམ་ཡང་ན་ཞབས་འདེགས་གཞན་དག་ཞུས་པ། (ལྔ)ཐོབ་ཐང་གསལ་པོ་མེད་པ་དང་། ཐོབ་ཐང་ལག་ཁྱེར་མི་བསྟན་པ། མི་དང་ལག་ཁྱེར་གཅིག་མཚུངས་མིན་པ་བཅས་ཀྱི་མིར་ཞག་སྡོད་ཞབས་འདེགས་ཞུས་པ། (དྲུག)བཅའ་ཁྲིམས་དང་ཁྲིམས་སྲོལ་གྱི་གཏན་འབེབས་ལས་འགལ་བའི་བྱ་སྤྱོད་གཞན་དག་སྤེལ་བའི་རིགས་བཅས་སོ།
བསམ་འཆར་བསྡུ་ལེན་མ་ཟིན་ནང་མགྲོན་ཁང་དང་དེའི་ལས་དོན་པར་བཅའ་ཁྲིམས་འགན་འཁྲི་མང་པོའི་ཐད་ཀྱི་གཏན་འབེབས་ཀྱང་བྱས་པ་སྟེ།
ཞིག་སྡོད་མི་སྣས“བྱེད་དགོས་པ་ལྔ”
བསམ་འཆར་བསྡུ་ལེན་མ་ཟིན་ལྟར་ན། ཞག་སྡོད་མི་སྣས་གཤམ་གསལ་གཏན་འབེབས་ཁག་ལ་སྲུང་བརྩི་ཞུ་དགོས་པ་སྟེ། (གཅིག)རང་ཉིད་ཀྱི་གོ་ཆོད་ཐོབ་ཐང་ལག་ཁྱེར་བསྟན་ཏེ་འགྲུལ་ཁང་གིས་འབྲེལ་ཡོད་ཆ་འཕྲིན་ཐོ་འགོད་བྱེད་པར་གཞོགས་འདེགས་བྱེད་དགོས་པ་དང་གོ་ཆོད་ཐོབ་ཐང་ལག་ཁྱེར་འཁྱེར་མེད་པའི་རིགས་སྤྱི་བདེ་ལས་ཁུངས་བརྒྱུད་ཐོབ་ཐང་བདེན་མིན་དབྱེ་འབྱེད་བྱས་རྗེས་མགྲོན་ཁང་གིས་འབྲེལ་ཡོད་ཆ་འཕྲིན་ཐོ་འགོད་བྱེད་པར་གཞོགས་འདེགས་བྱེད་དགོས་པ་དང་། (གཉིས)མི་གཞན་ཞག་སྡོད་བྱེད་དུ་འཇུག་པའམ་ཡང་ན་ཐོ་འགོད་བྱས་པའི་ཁང་པར་མི་གཞན་སྡོད་དུ་འཇུག་པའི་རིགས་སྲོལ་ཡིག་འདི་གའི་གཏན་འབེབས་གཞིར་བཟུང་ཞག་སྡོད་བྱེད་མཁན་གྱིས་ཞག་སྡོད་ཐོ་འགོད་ཀྱི་འགྲོ་ལུགས་གཉེར་དགོས་པ། (གསུམ)འབར་གས་སླ་བའི་དངོས་རྫས་དང་། དུག་རྫས། རུལ་བསླད་རང་བཞིན། འགྱེད་འཕྲོའི་རང་བཞིན་སོགས་ལྡན་པའི་ཉེན་ཡོད་དངོས་རྫས་དང་བཀག་སྡོམ་བྱེད་ཁོངས་སུ་ཚུད་པའི་ཡོ་བྱད་དང་། གཡེམ་སྦྱོར་དངོས་རྫས། དུག་རྫས་སོགས་བཀག་རྒྱ་ལས་འགལ་བའི་དངོས་རྫས་འགྲུལ་ཁང་ནང་འཁྱེར་རྒྱུ་བཀག་འགོག་བྱེད་དགོས་པ། (བཞི)སྨད་འཚོང་། འཆལ་རྒྱུག་དང་། རྒྱན་པོ་འགྱེད་པ། དུག་འཐེན་པ། གཡེམ་སྦྱོར་དངོས་རྫས་ཁྱབ་སྤེལ་གཏོང་བ། དེ་བཞིན་ཁྲིམས་འགལ་ཉེས་གསོག་གི་བྱེད་སྤྱོད་གཞན་སྤེལ་བ་བཅས་བྱེད་མི་ཆོག(ལྔ)དམངས་དོན་གྱི་བྱ་སྤྱོད་སྤེལ་ནུས་མེད་པའི་མིའམ་ཡང་ན་དམངས་དོན་གྱི་བྱ་སྤྱོད་སྤེལ་ནུས་ལ་ཚོད་འཛིན་ཕོག་པའི་མི་མགྲོན་ཁང་དུ་ཞག་སྡོད་བྱེད་སྐབས་ལྟ་སྐྱོང་པའམ་ཡང་ན་ལྟ་སྐྱོང་པས་མངགས་པའི་དམངས་དོན་གྱི་བྱ་སྤྱོད་སྤེལ་ནུས་རྦད་དེ་ལྡན་པའི་མི་གཞན་དང་མཉམ་དུ་ཞག་སྡོད་བྱེད་དགོས་པ་བཅས་སོ།
བསམ་འཆར་བསྡུ་ལེན་མ་ཟིན་ནང་ད་དུང་ཞག་སྡོད་མི་སྣས་གོང་གསལ་དོན་ཚན་གྱི་གཏན་འབེབས་གཉིས་པ་ལས་འགལ་རིགས་སྤྱི་བདེ་ལས་ཁུངས་ཀྱིས་མཐའ་ཚིག་བསྒྲག་རྒྱུ་མ་ཟད། སྒོར་ཉིས་བརྒྱ་མན་གྱི་དངུལ་ཆད་གཏོང་རྒྱུའི་གཏན་འབེབས་ཀྱང་བྱས་ཡོད།
སྤྱི་བདེ་ལས་ཁུངས་ཀྱི“འགན་འཁྲི་ཁག་ལྔ”
བསམ་འཆར་བསྡུ་ལེན་མ་ཟིན་ནང་སྤྱི་བདེ་ལས་ཁུངས་ཀྱིས་གཤམ་གསལ་འགན་འཁྲི་ལག་བསྟར་བྱེད་དགོས་པའི་གཏན་འབེབས་བྱས་པ་སྟེ། (གཅིག)མགྲོན་ཁང་འཛུགས་པར་མཛུབ་སྟོན་དང་ལྟ་སྐུལ་བྱེད་དགོས་པ་མ་ཟད། བདེ་འཇགས་དོ་དམ་ལམ་ལུགས་དང་བདེ་འཇགས་འགོག་ཟོན་བྱ་ཐབས་ཀྱང་དོན་འཁྱོལ་བྱེད་དགོས་པ་དང་། (གཉིས)མགྲོན་ཁང་དུ་བདེ་སྲུང་དང་། མེ་ཟོན། དྲ་རྒྱའི་བདེ་འཇགས། དུག་འགོག་སོགས་ལྟ་སྐུལ་ཞིབ་བཤེར་གྱི་ལས་དོན་ཁྲིམས་བཞིན་སྤེལ་དགོས་ལ་མགྲོན་ཁང་བདེ་འཇགས་དོ་དམ་གྱི་ཡིག་ཚགས་ཀྱང་བཟོ་དགོས་པ། (གསུམ)མགྲོན་ཁང་ནང་ལྷག་པའི་ཉེས་དོན་དང་བདེ་འཇགས་ཀྱི་གྱོད་དོན་ཁྲིམས་བཞིན་དུས་ཐོག་ཏུ་རྩད་གཅོད་བྱེད་དགོས་པ། (བཞི)མགྲོན་ཁང་གིས་བདེ་སྲུང་བདེ་འཇགས་དང་ཞག་སྡོད་རང་མིང་ཐོ་འགོད་ཐད་གསོ་སྦྱོང་བྱ་རྒྱུ་སྒྲིག་འཛུགས་དང་དེ་བཞིན་མཛུབ་ཁྲིད་ཀྱང་བྱེད་དགོས་པ། (ལྔ)བཅའ་ཁྲིམས་དང་ཁྲིམས་སྲོལ་ནང་གཏན་འབེབས་བྱས་པའི་འགན་འཁྲི་གཞན་དག་བཅས་སོ།
བསམ་འཆར་མ་ཟིན་བསྡུ་ལེན་ནང་སྤྱི་བདེའི་མི་དམངས་ཉེན་རྟོག་པས་དབང་ཆ་གང་བྱུང་དུ་སྤྱད་པ་དང་། རང་འཁྲིའི་ལས་འགན་སྣང་མེད་དུ་བཞག་པ། ཉེ་ཕྱོགས་གཡོ་ཟོལ་བྱས་པའམ་ཡང་ན་ཞག་སྡོད་མི་སྣའི་ཆ་འཕྲིན་གཞན་ལ་བཤད་པ་སོགས་ཀྱི་བྱེད་སྤྱོད་ལྡན་རིགས་ཁྲིམས་བཞིན་སྲིད་འཛིན་གྱི་ཆད་པ་གཅོད་དགོས་པ་དང་། ཉེས་གསོག་གི་ཚད་དུ་སླེབས་རིགས་ཁྲིམས་བཞིན་ཉེས་དོན་འགན་འཁྲི་བདའ་འདེད་གཏོང་དགོས་པ། ཞག་སྡོད་མི་སྣར་གྱོང་གུན་ཕོག་རིགས་ཁྲིམས་བཞིན་གྱོང་གུན་ཁ་གསབ་ཀྱི་འགན་འཁྲི་འཁུར་དགོས་པ་བཅས་ཀྱི་གཏན་འབེབས་བྱས་ཡོད་པ་རེད།


text:
ཆུ་ཚགས་འཕྲུལ་ཆས་ཐེངས་ ༢༥ པ་ཀུམ་རའོ་སྒ་པ་བོད་མིའི་གཞིས་ཆགས་སུ་བཙུགས་པ།
- Details
- དཔར་འགྲེམས་ཟླ་ཚེས།: Wednesday, 05 July 2017 04:18
- བཀླགས་འདུག: 851
༄༅།། ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་འཐུང་ཆུ་གཙང་མའི་ལས་གཞིའི་འོག་ཀུམ་རའོ་སྒ་པ་བོད་མིའི་གཞིས་ཆགས་སུ་ཆུ་ཚགས་འཕྲུལ་ཆས་ཤིག་གསར་འཛུགས་བྱས་པ་དང་། འདི་ནི་མི་མང་གི་འཕྲོད་སྟེན་ལ་དམིགས་ནས་ལྷས་གསར་འཛུགས་བྱས་པའི་ཆུ་ཚགས་འཕྲུལ་ཆས་ ༢༥ པ་དེ་ཡིན་ཞིང་། གཞིས་ཆགས་དེའི་གྲོང་མི་ ༢༢༩ ཡི་འཕྲོད་སྟེན་གོང་འཕེལ་ཡོང་བར་དམིགས་པ་ཞིག་རེད། ཕྱི་ཟླ་ ༠༦ ཚེས་ ༡༢ ཉིན་བཙུགས་པའི་ཆུ་ཚགས་འདིའི་སྦྱིན་བདག་ “ཨིན་ཡུལ་བོད་ཀྱི་ངལ་སེལ་བདེ་རྩ་”(The Tibet Relief Fund UK) ལ་བཀའ་དྲིན་ཆེ་ཞུ་རྒྱུ་ཡིན།
ཕྱི་ལོ་ ༢༠༡༠ ནས་བཟུང་ལྷ་ཚོགས་པས་རྒྱ་གར་གྱི་བྱང་རྒྱུད་དུ་ཆུ་ཚགས་འཕྲུལ་ཆས་ ༢༥ ཙམ་གསར་འཛུགས་བྱས་
ཤིང་། དེ་དག་གཙོ་བོ་ཧི་མ་ཅལ་མངའ་སྡེའི་རྒྱ་གར་བ་དང་། བོད་རིགས་། ཧི་མ་ལ་ཡའི་རི་རྒྱུད་ཀྱི་མི་མང་གི་འཕྲོད་སྟེན་དང་བདེ་ཐབས་ཀྱི་ཆེད་དུ་ཡིན་ཞིང་། ད་ལྟའི་བར་འཐུང་ཆུ་གཙང་མའི་ལས་གཞི་དེ་ལས་ཁེ་ཕན་ཐོབས་མཁན་ཁྱོན་མི་གྲངས་ ༡༣‚༩༥༠ ཙམ་ཟིན་ཡོད་པ་རེད།
ཆུ་ཚགས་འཕྲུལ་ཆས་ ༢༥ པོ་དེ་དག་སློབ་གྲྭ་ཁག་དང་། གཞིས་ཆགས། རྒན་གསོ་ཁང་། བཙུན་དགོན་གཅིག སྨན་ཁང་། དཔེ་མཛོད་ཁང་། དེ་བཞིན་སྤྱི་ཐབ་སོགས་སུ་བཙུགས་ཡོད་ཅིང་། ཆུ་ཚགས་འཕྲུལ་ཆས་དེ་དག་དང་ལྷན་དུ་ངར་ལྕགས་ལས་གྲུབ་པའི་ཆུ་ལི་ཊར་ལྔ་བརྒྱ་ཤོང་བའི་ཆུ་མཛོད་ཅིག་འཇོག་གི་ཡོད་པར་བརྟེན་གློག་མེད་པ་དང་། ཆུ་ཆད་པའི་སྐབས་སུའང་འདང་ངེས་ཀྱི་ཆུ་གསོག་འཇོག་ཐུབ་ཀྱི་ཡོད།
ཕྱི་ལོ་ ༢༠༡༦ ལོའི་དཔྱད་ཞིབ་སྙན་ཐོའི་ནང་དགེ་རྒན་ ༦༠% ཡིས་ཁོར་ཚོའི་སློབ་གྲྭར་ཆུ་ཚགས་འཕྲུལ་ཆས་བཙུགས་པའི་རྗེས་སུ་སློབ་མ་རྣམས་འཛིན་གྲྭར་སླེབས་ཚད་ཡག་ཏུ་ཕྱིན་ཡོད་སྐོར་གསུངས་པ་དང་། སློབ་ཕྲུག་ ༧༠% ཡིན་ཆུ་གཙང་མ་བཏུང་བ་ནས་བཟུང་ཁོང་ཚོའི་འཕྲོད་སྟེན་སྤྱི་ཡོངས་ནས་ཡང་རྒྱས་འགྲོ་བཞིན་ཡོད་པ་སོགས་བརྗོད་ཡོད་སྐོར་འཁོད་འདུག
ཐེངས། {hits}61{/hits} བཀླགས་འདུག